کەسێک چوو بۆ نوێژی جەماعەت سەیری کرد ڕیزەکان پڕ بوونه ئایا بە تەنها بوەستێ یان کەسێک ڕابکێشێتە دواوە بۆ لاى خۆى؟: ماڵپەڕی وەڵامەکان\nنوێژنوێژى جەماعەتکەسێک چوو بۆ نوێژی جەماعەت سەیری کرد ڕیزەکان پڕ بوونه ئایا بە تەنها بوەستێ یان کەسێک ڕابکێشێتە دواوە بۆ لاى خۆى؟\nکەسێک چوو بۆ نوێژی جەماعەت سەیری کرد ڕیزەکان پڕ بوونه ئایا بە تەنها بوەستێ یان کەسێک ڕابکێشێتە دواوە بۆ لاى خۆى؟\nحوکمی نوێژ کردن و ڕاوەستانی کەسێک بەتەنها لەدوای ڕیزەکانی جەماعەتەوە بەشێوەیەک گەر ڕێزەکان پڕ بوون ، ئایا دەوانێت کەسێک لەڕیزی پێشیەوە ڕابکێشێت ؛ بۆ ئەوەی لەگەڵی نوێژەکە تەواو بکات یاخود چ بکات ؟\nهەر کەسێک لەدوای ڕیزەوە بەتەنها ڕاوەستا و جێگەش هەبوو بچێتە نێو ڕیزەکانەوە ، ئەوا واجبە لەسەری نوێژەکەی دووبارە بکاتەوە ، وەهەر کەسێک لەدوای ڕیزەوە بەتەنها ڕاوەستا ؛ لەبەر ئەوەى هیچ جێگایەک نەبوو ، و ڕیزەکان پڕ بوو بوون ، ئەوا واجب نی یە لەسەری نوێژەکەی دووبارە بکاتەوە ؛ چونکە عوزری هەیە ، وە خوای پەروەردگاری فەرموویەتی : ﴿فَاتَّقُوا اللَّهَ مَا اسْتَطَعْتُمْ﴾ واتە : گوێڕایەڵی خودا بکەن بەپێی توانا .\nپێوێستە لەسەر مرۆڤ کاتێک دەچێت بۆ مزگەوت بچێتە نێو ڕیزەکانەوە ؛ چونکە مەبەست لەجەماعەت کۆ بوونەوەیە لەجێگایەکدا ، وەهەروەها لەکارەکانیاندا کۆک بن و یەک ڕیز بن ، وە یەک کار بکەن بەشێوەیەک لەدوای یەک ئیمامەوە نوێژ بکەن ؛ بەڵام گەر کەسێک چووە مزگەوت و بێنی ڕیزەکان پڕ بوونە ، ئەوا لەو حاڵەتەدا لەنێوان سێ یاخود چوار شتدایە :\n1- یان دەبێ کەسێک ڕابکێشێتە دواوە ؛ بۆ ئەوەی نوێژی لەگەڵ بکات .\n2- وە یاخود بچێتە پێشەوە بۆ لای ئیمام ؛ بۆ ئەوەی لەلای ڕاستی ئیمامەوە نوێژ بکات .\n3- وە یاخود بگەڕێتەوە ، و لەگەڵ جەماعەتدا نوێژ نەکات .\n4- وەیاخود بەتەنها نوێژ بکات و موتابەعەی ئیمام بکات .\nجا ئێمە دەڵێین :\nبەنیسبەت حاڵەتی یەکەمەوە ؛ ئەوەی کەکەسێک ڕابکێشێتە دواوە ؛ بۆ ئەوەی نوێژی لەگەڵ بکات لەدوای ڕیزەکەوە ، ئەو کارە وارد نەبووە و بەڵگەی لەسەر نی یە ؛ و چەند زیانێکی هەیە :\nیەکەم : سەرقاڵ کردنی ئەو کەسەی ڕاکێشراوە .\nدووەم : زیان گەیاندن بەو کەسە بە گواستنەوەی لەجێگەیەکی ڕێزدار ترەوە بۆ جێگەیەک کە وەک ئەو جێگەیە ڕێزدار نی یە .\nسێ یەم : بۆشایی خستنە نێو ئەو ڕیزەوە کەکەسەکەی لێ دەرهێندراوە ، وە بێگومان ئەوەش پێچەوانەی سوننەتە .\nچوارەم : عادەتەن کە بۆ شاییەک دروست دەبێت هەموو ڕیزەکە جوڵەی تێ دەکەوێت بۆ پڕ کردنەوەی ئەو بۆشاییە .\nجا ئەو چوار زیانەی ئاماژەمان پێ کرد بەهۆی ڕاکێشانی کەسێکەوە دروست دەبێت کەڕاکێشراوەتە دواوە ؛ بۆ ئەوەی لەگەڵ ئەو کەسەدا نوێژ بکات کە هاتووە و کەس نی یە لەگەڵی بووستێت .\nوە بەنیسبەت حاڵەتى دووەمەوە کە چوونە پێشەوەیە بۆ لای ئیمام ، بۆ ئەوەی لەلای ڕاستیەوە نوێژ بکات ، بێگومان ئەو کارە پێچەوانەی سوننەتە ؛ چونکە بەنیسبەت ئیمامەوە سوننەت وایە بەتەنها بوەستێت و کەسێکی تری لەگەڵدا نەبێت ، جا گەر کەسێک لەلای ڕاستیەوە ڕاوەستا بێگومان ئەو سوننەتە لەدەس دەچێت کە وەستانی ئیمامە بەتەنها لەپێشەوە ، وە ئەوەندەی ئێمە بزانین شتی لەو شێوەیە لەپێغەمبەرەوە ﷺ نەهاتووە ، پاشان کەچووە پێشەوە ، ئەوا ڕەنگە لەنێوان ئەو کەسە و ئیمامدا چەند ڕیزێک هەبێت ، و تەشویشیان بۆ دروست بکات و ئەزیەتیان بدات ، پاشان گەر ئەو چووە پێشەوە بۆ لای ئیمام ، و دوای ئەو کەسێکی تریش هات بۆ نوێژ ، وجێگایەک نەبوو لەنێوان ڕیزەکاندا ، وە بەویشمان گوت پێش کەوە بۆ لای ئیمام ، ئەوا ڕەنگە ڕیزێکی تەواو لەگەڵ ئیمامدا کۆببنەوە ؛ چونکە هەروا خەڵکە و دێت و جێگایەکی دەس ناکەوێت لەڕیزەکاندا ، ئێمەش پێی دەڵێین : بچۆ پێشەوە بۆ لای ئیمام .\nو بێگومان ڕوونە کە ئەو کارەش پێچەوانەی سوننەتە .\nوە بەنیسبەت حاڵەتی سێیەمەوە ئەوەی کە بچێتەوە و نوێژ لەگەڵ جەماعەتدا نەکات ، ئەم کارەش واز هێنانە لەجەماعەت بەبێ عوزر ، وە بێگومان دروست نی یە بۆ کەسێک توانای هەبێت و دوا کەوێت لەجەماعەت ، یاخود وازی لێ بێنێت بەبێ عوزر .\nجا لەئەنجامدا ئەوەی دەمێنێتەوە شێوازی چوارەمە ؛ ئەویش ئەوەیە بەتەنها بووەستێت لەدوای ڕیزەکانەوە و موتابەعەی ئێمامەکە بکات ، لەم حاڵەتەدا خێری جەماعەتی بۆ دەنوسرێت با لەڕێزی جەماعەتیشدا ڕانەوەستابێت بەهۆی عوزرەوە کەئەویش بەهۆی نەمانی جێگایە لەڕیزەکاندا ، جا لەم حاڵەتەدا ئەو وەستانەی لەگەڵ جەماعەتدا لەسەر لادەچێت لەبەر ئەوەی ناتوانێت لەگەڵیان بووەستێت بەهۆی نەمانی جێگاوە لەڕیزەکاندا ، و بێگومان ئەمەش یەک دەگرێتەوە لەگەڵ قاعیدە شەرعیەکە کەلەم ئایەتەدا ئاماژەی بۆ کراوە ﴿فَاتَّقُوا اللَّهَ مَا اسْتَطَعْتُمْ﴾ واتە : گوێڕایەڵی خودا بکەن بەپێی توانا .\nجا مرۆڤ ئەو کارە ئەنجام دەدات کە لەتوانایدا هەیە و ئەو کارانەش ناکات کە توانای ئەنجام دانی نی یە و پێویستیش نی یە لەسەری لەکاتی بێ تواناییدا ، ئەوەی ماوەتەوە ئەوەیە بوترێت :\nپێغەمبەر ﷺ پیاوێکی بینی بەتەنها نوێژی دەکرد لەدوای ڕیزەکانەوە ، و فەرمانی پێ کرد نوێژەکەی دووبارە بکاتەوە .\nوە فەرمووی: (لا صلاة لمنفردٍ خلف الصف)، واتە : نوێژی ئەو کەسە دروست نی یە کە بەتەنها لەدوای ڕیزەوە ڕادەوەستێت .\nجا دەڵێن : وەڵامتان چی یە بۆ ئەو دوو فەرموودەیە؟\nبەنیسبەت فەرموودەی یەکەمەوە ، پێغەمبەر ﷺ پێاوێکی بینی بەتەنها نوێژی دەکرد لەدوای ڕیزەکانەوە ، وفەرمانی پێ کرد نوێژەکەی دووبارە بکاتەوە...\nئەم قەزیەیە بۆ کەسێکی دیاری کراو هاتووە ، وە ڕەنگە ئەو کەسە توانیبێتی بچێتە نێو ڕیزەکانەوە ، بەڵام کەم تەرخەم بوبێت ، و بەتەنها لەدواوە ڕاوەستابێت ، وەمەعلومە گەر مرۆڤ توانای هەبوو داخلی ڕیزەکان ببێت ، و لەهەمان کاتدا داخل نەبێت و بەتەنها بووەستێت ، ئەوا واجبە لەسەری نوێژەکەی دووباره بکاتەوە ؛ وە ڕیز بوون و ڕیز بەستن واجبە .\nوەبەنیسبەت ئەو فەرموودەیەیی تری : ( لا صلاة لمنفردٍ خلف الصف).\nواتە : نوێژی بۆ نی یە ئەو کەسەی بەتەنها ڕادەوەسێت لەدواوە .\nزانایان ناکۆکن دەربارەی ئەو نەفییەی کە لەفەرموودەکەدا هاتووە (لا صلاة...) کە ئایا نەفی کەمالە و یاخود نەفی سیحەت و دروستی یە ؟\nمەزهەبی هەر یەک ئیمامی ( مالك والشافعي وأبو حنيفة ) ئەوەیە کە ئەو نەفیە نەفی کەمالە نەک نەفی سیحەت و دروستی یەتی (واتە نوێژەکەى کامڵ نیە نەک بەتاڵ بێ و دروست نەبێ)، و لەئیمام ئەحمەدیشەوە ڕیوایەتێک هەیە کەهەمان بۆچوونی هەبووە ، هەر بۆیە لەسەر ئەم بنامەیە دەگەینە ئەو ئەنجامەی کە سێ مەزهەب و بەشێک لە مەزهەبی ئیمام ئەحمەدیش پێیان وایە :\nکەئەو نەفی یە نەفی کەمالە نەک نەفی سیحەت و دروستی یەتی ؛ چونکە ئەسڵ لەنەفی کردن نەفی کردنی وجودی شتەکەیه ، خۆ ئەگەر شتەکە هەبوو و مەوجوود بوو ، ئەوا حەمل دەکرێتە سەر نەفی سیحەت و دروستی یەتی کە بریتی یە لەوەی نەفی شتەکە دەکرێت بەوەی ئەو شتە لەشەرعدا هیچ حسابێکی بۆ ناکرێت و شەرعەن وەک نەبوو مامەڵەی لەگەڵ دەکرێت ، جا ئەگەر ئەمەش نەکرا لەبەر ئەوەی بەڵگە وادەخوازێت کە حەمل بکرێتە سەر نەفی کەمال ، ئەوا لەو کاتەدا مانای ئەو فەرمایشتەی پێغەمبەر ﷺ : (لا صلاة لمنفردٍ خلف الصف).\nئەوە دەگەیەنێ کە ئەو نەفی یە نەفی سیحەت نی یە بەڵام بەڵگەیە لەسەر واجبی ڕاوەستانی لەڕیزی جەماعەتدا ، خۆ ئەگەر ئەو کارە نەکات ،ئەوا نوێژەکەی بەتاڵ دەبێتەوە ؛ بەڵام واجب بوون بەستراوەتەوە بە تواناوە ، و ڕوونە لەم حاڵەتەدا توانای نییە بچێتە نێو ڕیزەکانەوە ؛ چونکە ڕیزەکان تەواو بوون و جێگا نەماوە ، بۆیە ئەو واجبەی لەسەر لادەچێت ، وەئەم بۆچوونەی کە بەڵگەکان پاڵ پشتی لێ دەکەن ، بۆچونی (شيخ الإسلام ابن تيمية رحمه الله وشيخنا عبد الرحمن بن سعدي رحمه الله) ە و هەمان بۆچوونیان هەیە .\nوە بۆچوونی دووەم پێی وایە :\nنوێژ کردن و ڕاوەستان بەتەنها لەدوای ڕیزەوە دروست نی یە گەر لەبەر عوزریش بێت .\nوە بۆچوونی سێ یەم وا بۆی دەچن :\nنوێژ کردن و ڕاوەستان بەتەنها لەدوای ڕیزەوە دروستە گەر هیچ عوزرێکشی نەبێت .\nجا بێگومان زۆر جار کەزانایان دوو بۆچونی دژ بەیەکیان دەبێت لەبابەتێکدا ، ئەوا بۆچوونی وەسەت لەنێوان ئەو دوو بۆچوونە دژ بەیەکەدا تەواو و حەقە ؛ چونکە بەڵگە هەردوو لا وەردەگرێت و دیراسەی دەکات .\nجا کورتەی وەڵامەکە ئەوەیە :\nهەر کەسێک لەدوای ڕیزەوە بەتەنها ڕاوەستا بەبێ عوزر ، ئەوا واجبە لەسەری نوێژەکەی دووبارە بکاتەوە ، وەهەر کەسێک لەدوای ڕیزەوە بەتەنها ڕاوەستا ؛ لەبەر هەبوونی عوزر ، ئەوا واجب نی یە لەسەری نوێژەکەی دووبارە بکاتەوە و دووبارەی ناکاتەوە ؛ چونکە عوزری هەیە ، وە خوای پەروەردگاری فەرموویەتی : ﴿فَاتَّقُوا اللَّهَ مَا اسْتَطَعْتُمْ﴾\nواتە : گوێڕایەڵی خودا بکەن بەپێی توانا .\nوەهەروەها فەرموویەتی : ﴿لايكلف الله نفساً إلا وسعها﴾.\nواتە : خودا فەرمان بەهیچ کەسێک ناکات بەئەنجام دانی کارێک مەگەر لەتوانایدا بێت .\nوەڵامى زاناى پایەبەرز : محمد بن صالح العثیمین - رحمه الله -\nئافرەتان و نوێژى جەماعەت لە نێو خۆیاندا كێ شایستەترە لە پێشنوێژی كردندا ؟ بۆچی لە نوێژى نیوەرۆ و عەسر ئیمام بە دەنگی نزم قورئان دەخوێنێت و له نوێژى عیشا و مەغریب و بەیانی بەدەنگی بەرز دەخوێنرێت؟ چۆنێتى وەستان پیاوان و ئافرەتان له نوێژى جه‌ماعه‌ت کاتێک لەماڵەوە بکرێ لە نوێژى جەماعەتدا ئەگەر ئیمام سەلامى لاى ڕاست و چەپی دایەوە ئینجا ئێمەش سەلام بدەینەوە؟\nسەردان: ٢,٤٥٦ بەش: نوێژى جەماعەت\nپرسیاری دواترئایا ڕاستە گەر شتێک وون بکەیت و سورەتى (الضحى ) بخوێنی دەیدۆزیتەوە؟پرسیاری پێشترئایا لەکاتى سوجدە بردندا دەست پێش دەخرێ یان ئەژنۆ؟


"په‌رله‌مانى عێراق هه‌ڕه‌شه‌ى دوورخستنه‌وه له وه‌زیرى دارایی عێراق ده‌كات"\nHome›ئابووری›“په‌رله‌مانى عێراق هه‌ڕه‌شه‌ى دوورخستنه‌وه له وه‌زیرى دارایی عێراق ده‌كات”\nئه‌ندامێكى لیژنه‌ى ده‌ستپاكى له ئه‌نجوومه‌نى نوێنه‌رانى عێراق ئه‌و بابه‌تانه ئاشكرا ده‌كات كه وه‌زیرى دارایی پرساندن ده‌كرێت له‌سه‌ریان و ده‌ڵێت: “وه‌زیرى دارایی نزكبووه‌ته‌وه له‌وه‌ى له پۆسته‌كه‌ى دووربخرێته‌وه”.\nیوسف كیلابى، ئه‌ندامى لیژنه‌ى ده‌ستپاكى له ئه‌نجوومه‌نى نوێنه‌رانى عێراق كه خاوه‌نى بیرۆكه‌ى پرساندنى عه‌لى عه‌لاوى، وه‌زیرى دارایی عێراقه و تا ئێستا توانیویه‌تى 133 واژوو كۆبكاته‌وه بۆ پرساندنى ئه‌و وه‌زیره ئه‌مڕۆ سێشه‌ممه رایگه‌یاند: “یه‌كێك له‌و بابه‌تانه‌ى كه وه‌زیرى دارایی عێراق شكستى تێدا هێنا دیاریكرنى سه‌رچاوه جیاوازه‌كانى داهاتى عێراق بوو، له‌و باره‌یه‌وه لێپێچینه‌وه‌ى له‌گه‌ڵ ده‌كه‌ین”.\nوتیشى: “یه‌كێك له‌و بابه‌تانه‌ى كه وه‌زاره‌تى دارایی شكستى تێدا هێناوه و وه‌زیرى دارایی لێى به‌رپرسه بریتییه له بابه‌تى هه‌مه‌جۆركردنى سه‌رچاوه‌كانى داهات و پشتبه‌ستن به قه‌رز، چونكه ئێستا ئه‌م وه‌زاره‌ته له‌برى ئه‌وه‌ى پشت به زیادكردنى سه‌رچاوه‌كانى داهات ببه‌ستێت، قه‌رز ده‌كات”.\nله به‌شێكى ترى قسه‌كانیدا یوسف كیلابى باس له دابه‌زاندنى به‌هاى دینار به‌رامبه‌ر دۆلاریش ده‌كات كه له‌باره‌یه‌وه لێپێچینه‌وه له وه‌زیرى دارایی ده‌كرێت و روونیده‌كاته‌وه: “یه‌كێك له كاره‌ساته‌كان كه وه‌زیرى دارایی به‌سه‌ر عێراقدا هێناویه‌تى له ساڵى 2020 بریتییه له بابه‌تى دابه‌زاندنى به‌هاى دینار به‌رامبه‌ر دۆلار، كه ئه‌مه ئه‌گه‌رى دوورخستنه‌وه و ده‌ستپێله‌كاركێشانه‌وه زیادده‌كات و ده‌یخاته سه‌ر رێگاى دوورخستنه‌وه‌ى له پۆسته‌كه‌ى”.\nپێشتر ناجى سه‌عیدى، ئه‌ندامى لیژنه‌ى دارایی له ئه‌نجوومه‌نى نوێنه‌رانى عێراق ره‌خنه‌ى تووندى له هه‌مان وه‌زیر گرت و رایگه‌یاند: “وه‌زیرى دارایی عێراق وه‌زیرێكه كه ئاستى سفره، چونكه له ساده‌ترین شته‌وه كه ژماره‌ى فه‌رمانبه‌رانى عێراق نایزانێت”.


Saturday, 10.17.2020, 18:08\nهەر پاش بڵاوبوونەوەی هەواڵی دواکۆچی هونەرمەندی ناوداری فارسزمان"محەممەدڕەزا شەجەریان"،شڵەژانێک لە نێو ڕووبەری فەرهەنگیی کورددا دروست بوو. زۆرینە،پاڵپشتی ئەم هونەرمەندە دەکات و بە هێما و سیمبۆلی هونەری ڕاستینە و خودی خۆیشی بە هونەرمدندێکی ئازادیخواز دادەنێت و پرسەکە زێتر دەباتەوە سەر دنیای هونەر و لە سیاسەتی دوور دەخاتەوە. کەمینەیش،کە چارەنووسی هونەرمەندانی نەتەوەکەی خۆ وەک چارەنووسی خۆ و میللەتەکەی دەبینێت،هاواری لێ بڵند دەبێتەوە و دەنگی گلە و سکاڵای ڕوو لە زۆرینەیە کە بۆچ دەبێت هونەرمەندی نەتەوەیەکی باڵادەست لای گەلی بندەست،زێتر لە هونەرمەندی نەتەوەکەی خۆی بێت؟\nنەتەوەیەک بە درێژایی مێژوو،خودان کیان و دەستەڵات و حوکوومەت بووە و نەتەوەیەکی دی،هەمیشە بە چاوی کەمینە و ئەتن و قەومێک سەیر کراوە و هەرگیز لە هیچ گۆشە نیگایەکەوە مافی یەکسان و بەرانبەری پێ ڕەوا نەبینراوە؛هەر بۆیە مێژوو،ئەدەب و هونەرەکەیشی هەر بە هەمان چاو سەیر کراوە.\nقسە لەسەر شەجەریان و هونەرەکەی نییە،قسە لەسەر هونەر و هونەرمەندی نەتەوەیەکە کە هەرگیز هەلی یەکسانی بۆ نەڕەخسێندراوە کە دەربکەوێت،ببینرێت و هونەری نەتەوەکەی پێش چاو بخات.\nلە کۆنەوە تا هەنووکە،کورد هەر لەم بەشەی کوردستان(ڕۆژهەڵاتی کوردستان)دا،بە دەیان گەورە هونەرمەندی وەک "محەممەدڕەزا شەجەریان"ی هەبووە کە بە هەزار داخەوە،لەبەر بێ کیانبوون،تەنانەت لە نێو نەتەوەکەی خۆیشیدا بە قەدەر شەجەریان نەناسێندراە.\nسەیید ئەسکەر کوردستانی،حەسەن زیرەک،محەممەد ماملێ،ئۆسمان هەورامی،حیشمەتوڵڵا لوڕنژاد،قالەمەڕە،ئیسماعیل مەسقەتی،مەزهەر خالقی،عەبباس کەمەندی،ئیسماعیل سابوور،ناسر ڕەزازی،نەجمەدین غوڵامی و دەیان هونەرمەندی دی،بە لای کوردەوە،هەزار هێندەی شەجەریان بەرزتر و خۆشەویستترن بەڵام چونکە کوردن،چارەنووس و قەدەری ئەمانیش ڕاست هەر وەک چارەنووسی زمان و نەتەوەکەیانە.\nوەک ئاماژەم پێدا،قسەکە هیچ ڕووی لە شەجەریان و هونەرە بەرز و واڵاکەی نییە کە کەس نکۆڵی لێوە ناکات؛قسە لەسەر بێنازبوونی هونەر و هونەرمەندی میللەتێکی بندەستە کە تەنانەت خودی نەتەوەکەیشی وەک پێویست نایناسێت.\nشەجەریان،پێش و پاش شۆڕشی گەلانی ئێران لە نێو ئێراندا ژیاوە و باش دەیزانی لە نێو ڕووبەری ئێراندا جگە لە فارس،چەندان نەتەوەی دی،کە کورد یەکیانە،بوونیان هەیە. بۆ خۆی لە خۆراسانێکەوە دێت کە کورد لەمێژساڵە لەوێندەرێ دەژییت(ئیدی لەوە بگەڕێ کە دەگوترێت هاوژینی یەکەمی،کوردە).\nشەجەریان،لە نزیکەوە لەگەڵ زۆر سیمای هونەریی کورددا کاری کردووە و ناسیاویی لە تەک گەلێک هونەرمەندی ئەم گەلەدا هەبووە و بە ئازار و چەرمەسەرییەکانی ئەم نەتەوە بندەستە ئاشنا بووە. کورد بە تووش سەدان کارەساتی ناخهەژێنەوە هاتووە بەڵام درێخ لە هەڵوێستێکی مرۆیی ئەم جۆرە هونەرمەندانە(هونەرمەندانی نەتەوەی باڵادەست) بەرانبەر بەم نەتەوەیە.\nگەر باس لەوە دەکرێت شەجەریان لە کۆتا ساڵانی تەمەندا پشتی لە دەستەڵات کردووە،زۆر ڕاستە. بەڵام خۆ هونەرەکەی ئەم هونەرمەندە هەر لە سەردەمی ئەم دەستەڵاتەدا زێترین گەشەی بەخۆوە بینیوە و هەلی دەرکەوتنی لە ئاستی جیهاندا بۆ ڕەخسێندراوە. بۆچ؟ چونکە فارس بووە و هەمیشەیش لە دووی بەرزکردنەوەی ناو و ناوبانگی زمان و نەتەوەکەیەوە بووە.\nشەجەریان بە نوێنەرایەتی کامە نەتەوە و کیان و دەستەڵات لێرە و لەوێی جیهان،بانگێشت دەکرا و بەرنامەی هونەریی و کۆنسێرتی بەڕێوە دەبرد؟ دیارە هەمووی بە ناوی ئێرانەوە بووە. بەڵام کوانێ هونەرمەندی کورد،هەر لە کۆنەوە هەتا ئێستا،هەرگیز ئەو مافەی پێ ڕەوا بینراوە کە لە ئێرانەوە و وەک نەتەوەیەکی نێو ئێران،هەلی یەکسان وەک بەڕێز شەجەریانی بۆ بڕەخسێندرێت و لە ئاستی جیهاندا بەرنامەی هونەری بەڕێوە ببات؟\nبۆچی؟ چونکە بەڕێز شەجەریان،نوێنەری زمان و نەتەوەی خودان کیان و باڵادەستە و هونەر و هونەرمەندی کورد،لە نەتەوەی بندەستە. هەر بە دوای مەرگی شەجەریاند دا دەیان هونەرمەندی کورد،لە کەناڵە فارسییەکانەوە دەردەکەون و باس لە هونەرە واڵاکەی شەجەریان دەکەن کە ئێمەیش دەنگمان دەخەینە پاڵ دەنگیان کە شەجەریان،هونەرمەندێکی مەزن بوو بەڵام ئەی بۆچ بۆ تاقە جارێک،هونەرمەندێکی فارست پێ شک نەهات و نایە پاش مەرگی دەیان گەورە هونەرمەندی کورد،لەسەر کەناڵێکەوە دەربکەوێت و باس لە هونەرە واڵای ئەم هونەرمەندانە بکات؟\nدیارە وەرامەکە ڕوونە. چونکە کوردە، بێ کیانە،بێ دەستەڵاتە،لێرە و لەوێ بە ئەتن و قەوم دادەنرێت،لەوە هەژێنەرتریش ئەوەیە کە کورد بۆ خۆیشی لە بن هەژموونی دێرینی نەتەوەی سەردەستدا،باوەڕی بەو ئەقڵییەتە هێناوە.\nئەوەی ئیبراهیم تەتڵیسەس،عەلیڕەزا ئیفتیخاری و محەممەدڕەزا شەجەریان بەسەر مێلۆدی و ئاوازی کوردییان هێناوە،خەتاکە بەرۆکی خۆمان دەگرێتەوە و دزە خۆمانەیە و بەرینانمان چەندە جوان فەرموویانە:"دار،پوازی لە خۆی نەبێ،ناقڵیشێ".\nهەرگیز لەگەڵ بێڕیزیکردن،شکاندن و سووکایەتیکردن بە هونەر و هونەرمەندی هیچ نەتەوەیەکدا نەبووم و ناشبم و هونەری پاکژ و هونەرمەندی ڕەسەن و ڕاستینە لە کوێی سەرزەوی و سەر بە کامە نەتەوە بێت،لام خۆشەویست و خودان ڕێزە؛ وەک چلۆن حەزم لە دەنگی گەلێک هونەرمەندی سەر بە نەتەوەکانی دیکەیە.\nئەمە کورت و پوختی پرسەکەیە و با شەڕەقسە هەر بەوەندە بوەستێت. پرسەکە چ پێوەندی بە شەجەریانەوە نییە و کورد تەنێ هەلەکە وەک دەرفەتێک بۆ دەربڕینی هاواری پەنگخواردوو و کپکراوی ناخەکەی و هونەری نەتەوەکەی دەقۆزێتەوە. سەرنجێکی دوا پەیام و قسەی هونەرمەندی هەرە ناوداری کورد"حەسەن زیرەک"بدە کە لە کاسێتێکدا دەڵێ:"هونەر بۆ من بەهرەیەکی نەدا،هونەر بۆ من کارێکی نەکرد بە شوێنیا بچم،چون کوردم و بە زمانی کوردی قسە دەکەم".\nشیاوی ئیشارەت پێدانە کە هونەرمەند"محەممەدڕەزا شەجەریان"،ساڵی 1319ی هەتاوی(1940)لە شاری مەشهەد لەدایک بوو و ڕۆژی پێنج شەممە،17 ڕەزبەری 1399ی هەتاوی(8ی ئۆکتۆبەری 2020)لە تەمەنی 80 ساڵان،لە نەخۆشخانەیەکی شاری تاران دا کۆچی دوایی کرد.


هەولێر، پارێزەرێک هەڕەشەی کوشتنی لێدەکرێت – کوردی – RojNews.News\nهەولێر، پارێزەرێک هەڕەشەی کوشتنی لێدەکرێت\n28/02/2020 - 10:11:08 pm\nچوؤرشەممە, 15 أغس 2018 – 13:08 ڕۆژنیوز – هەولێر\nئه‌مڕۆ پارێزه‌ر هه‌رێم ڕه‌فعه‌ت، لە دادگای هەولێر داواى یاسایی لەبه‌رامبه‌ر به ئه‌فسه‌ری بنکه‌ى ڕاستى لە شاری هەولێر، تۆمار کرد.\nپاشان لە کۆنگرەیەکی ڕۆژنامەنووسییدا، گۆران دیبگەیی، پارێزەری هەرێم لە دۆسیەکەدا، وتی: رۆژى ١٣ى ئاب هێمن ڕەفعەت له‌لایه‌ن ئه‌فسه‌ر و دوو پۆلیسی بنکه‌ى پۆلیسی راستى هێرشی کراوەتە سەر و هەڕەشەی کوشتنی لێکراوە، لەدژی ئەوەش ئەمڕۆ داوای یاساییمان تۆمارکرد.\nئەو پارێزەرە، باسی لەوەکرد، که به‌پێی مادده‌ى ٢٢ى یاسایى پارێزه‌رێتى ئه‌و ره‌فتاره‌ى کراوە هاوسێوەی هێرشکردنە سه‌ر دادوه‌رێکە، ئه‌م هه‌نگاوه‌ش بۆ ئه‌وه‌یه تا سه‌روه‌رى یاسا له هەرێمی کوردستان بمێنێ و هیچ که‌سێک زاتى هێرشکردنه سه‌ر پارێزه‌ران نەکات.\nهەروەها، وتی: ئه‌م دۆسیه‌یه ده‌که‌وێته دواى جه‌ژنى قوربان و دواى ئه‌وه‌ى دادگا ڕێوشوێنى خۆی ده‌گرێته به‌ر، ئێمه‌ش چاودێریی دۆسیه‌که ده‌که‌ین.\nبەپێی وتەی ئەو دوو پارێزەرە، تۆمەتبارێک لە بنکەی پۆلیسی ڕاستیی وتەی لێوەرگیرەوە، بەڵام وتەکانی لەلایەن بەرپرسانی بنکەکەوە دەستکاریی کراوە، هەرێم ڕەفعەت-یش وەک پارێزەری تۆمەتبارەکە دەستوەردانی کردووە، بەڵام لەلایەن ئەفسەری بنکە و دوو پۆلیسی ترەوە هێرشی کراوەتە سەر و هەڕەشەی کوشتنی لێکراوە.\nئیجە خەونی خێزانێکی کوردی ونکرد\nکۆمەڵکوژیی کەندەکۆڵ، ئەوتاوانەی میدیا باسی نەکرد


ئەنجومەنی وەزیران: سەردانی شاندی باڵای ھەرێم بۆ بەغدا و تاران ھەنگاوێکی ئەرێنییە\n2018-01-22 [06:07 AM]\nپاشنیوەڕۆی ئەمڕۆ بە سەرپەرشتیی "نێچیرڤان بارزانی" سەرۆک وەزیرانی ھەرێمی کوردستان و بە ئامادەبوونی "قوباد تاڵەبانی" جێگری سەرۆک وەزیران، ئەنجومەنی وەزیرانی ھەرێمی کوردستان کۆبووەوە.\nسەرەتای کۆبوونەوە باس لە دوا پێشھاتەکانی شاری عەفرین و دەوروبەری لە سووریا کرا. ئەنجومەنی وەزیران نیگەرانیی خۆی بۆ ڕووداوەکانی عەفرین دەربڕی، بەتایبەتی کە خەڵکی سڤیل لەو ڕووداوانەدا بوونەتە قوربانی، داوای کرد ھەموو لایەک دان بەخۆیاندا بگرن و کێشەکان دوور لە توندوتیژی چارەسەر بکرێن و ھاووڵاتیانی سڤیل لەو ئۆپەراسیۆنە سەربازیانەدا نەکرێنە ئامانج.\nدواتر باس لە سەردانی شاندی باڵای ھەرێمی کوردستان بۆ بەغدا کرا. لەمبارەیەوە نێچیرڤان بارزانی سەرۆک وەزیرانی ھەرێمی کوردستان، پوختەیەکی دەربارەی سەردانی بەغدا و دیدار و کۆبوونەوەیان لەگەڵ بەڕێز حەیدەر عەبادی سەرۆک وەزیرانی عێراقی فیدراڵ پێشکەش کرد.\nئەنجومەنی وەزیران ئەو سەردانەی بە ھەنگاوێکی ئەرێنی و سەرەتایەکی باش بۆ توانەوەی بەستەڵەکی نێوان ھەولێر و بەغدا و دەستپێکرنی دانوستان و ئاساییکردنەوەی پەیوەندییەکان لەقەڵەم دا، ئەوەش بیرھێنرایەوە کە حکوومەتی ھەرێمی کوردستان ھەر لە سەرەتاوە دیالۆگ و لێکگەیشتنی بە گونجاوترین ڕێگەی چارەسەری کێشە ھەڵواسراوەکان زانیوە و ئێستاش ئەنجومەن لەو باوەڕەدایە گفتوگۆی ھاوسەنگ لە چوارچێوەی دەستووری عێراقدا بە شێوەیەک مافەکانی گەلی کوردستانی تێدا دەستەبەر بکرێت، باشترین ڕێگایە بۆ چارەسەری کێشەکان.\nلە تەوەرێکی دیکەی کۆبوونەوەکەدا باس لە سەردانی شاندی باڵای ھەرێمی کوردستان بۆ تارانی پایتەختی کۆماری ئیسلامیی ئێران کرا. لەمباریەوە بەڕێز سەرۆک وەزیران ئاماژەی بە کردنەوەی دەرگاکان بەڕووی ھەرێمی کوردستاندا لەسەر ئاستی نێودەوڵەتی و ھەرێمی کرد و بە ھەنگاوی زۆر بەرھەمداری بۆ ھەرێمی کوردستان زانی. دواتر بە وردی باسی لە دیدار و کۆبوونەوەکانی شاندی ھەرێمی کوردستان لەگەڵ ھەریەک لە بەڕێزان سەرکۆمار حەسەن ڕۆحانی، سکرتێری ئەنجوومەنی باڵای ئاسایشی نەتەوەیی عەلی شەمخانی، سەرۆکی پەرلەمانی کۆماری ئیسلامیی ئێران عەلی لاریجانی کرد و بە سەردانێکی زۆر سەرکەوتوو و بەرھەمدای وەسف کرد.\nهەروەها ڕایگەیاند، ئێران ھەوڵ دەدات پەیوەندییە مێژووییەکانی لەگەڵ ھەرێمی کوردستان لە ھەموو بوارەکاندا بەتایبەتی لە بواری ئابووری و پاراستنی ئاسایشی یەکتریدا فراوانتر بکات، وەبەرھێنان لە ھەرێمی کوردستان ئەنجام بدات و یارمەتیدەر بێت بۆ چارەسەرکرنی کێشەکانی نێوان ھەولێر و بەغدا بەپێی دەستوور و دابینکردنی مافە دەستوورییەکانی ھەرێمی کوردستان، جەختیشی لەوە کردەوە گەر دەستوور وەک خۆی جێبەجێ بکرابووایە ئەوا ھیچ کام لەو کێشانەی ئێستا لەنێوان ھەولێر و بەغدا ھەن، نەدەھاتنە ئاراوە.\nدوای پێشکەشکردنی چەند ڕا و سەرنجێک لەلایەن وەزیرەکانەوە، ئەنجومەنی وەزیران ھەردوو سەردانی شاندی باڵای ھەرێمی کوردستانی بۆ بەغدا و تاران بە ھەنگاوی زۆر گرنگ و ئەرێنی وەسف کرد، بەتایبەتی لە بواری دەستپێکردنی گفتوگۆ لەگەڵ بەغدا و کرانەوەی زیاتر بەڕووی وڵاتانی نێودەوڵەتی و ھەرێمیدا.


كۆمەڵەیەكی نێودەوڵەتی: لە یەك ساڵدا زیاتر لە 11 ملیۆن نەشتەرگەری جوانكاری كراوە\nبەپێی راپۆرتێكی كۆمەڵەی نێودەوڵەتی بۆ نەشتەرگەری جوانكاری تەنها لە ساڵی 2019 نزیكەی 11 ملیۆن و 360 هەزار نەشتەرگەری جوانكاری لە جیهاندا كراوە.\nبەپێی راپۆرتەكە، نەشتەرگەرییەكانی جوانكاری لەساڵی 2019 زیادبوونێكی بەرچاویان بەخۆیانەوە بینیوە و لەچاو ساڵی پێشتریدا 7.1% زیادیان كردووە، هەروەها لە چاو ساڵی 2015 رێژەكە 20.6% زیانیان كردووە.\nرونیشكراوەتەوە، لە 2019 نزیكەی 11 ملیۆن و 360 هەزار نەشتەرگەری جوانكاری كراوە و 13 ملیۆن و 600 هەزار نەشتەرگەری تر ئەنجام دراوە، سەبارەت بەو وڵاتانەی زۆرترین نەشتەرگەری جوانكارییان تێدا كراوە، بەڕازیل بە یەك ملیۆن و 490 هەزار لە پلەی یەكەمدا دێت و بەدوایدا ئەمریكا بە یەك ملیۆن و 350 هەزار.\nهەر لە ریزبەندییەكەدا، مەكسیك بە زیاتر لە 580 هەزار نەشتەرگەریی و روسیا بە زیاتر لە 486 هەزار و هندستان بە نزیكەی 394 هەزار هەزار نەشتەرگەری دەبینرێن، دواتریش توركیا، ئەڵمانیا و ئیتاڵیا پلەكانی شەش تا هەشتیان گرتووە.\nراپۆرتەكە باسی لەوەشكردووە، ئەو نەشتەرگەریە جوانكاریانەی زۆر باون بریتین لە گەورەكردنی مەمك، كە 1 ملیۆن و 800 هەزار نەشتەرگەری كراوە، بەدوایشیدا دەرهێنانی چەوری ورگ بە یەك ملیۆن و 700 هەزار نەشتەرگەری پێڵوی چاو بە یەك ملیۆن و 300 هەزار و توندكردنەوەی ورگ بە نزیكەی 821 هەزار نەشتەرگەری.\nكۆمەڵەی نێودەوڵەتی بۆ نەشتەرگەری جوانكاری جەختیلەوەشكردووەتەوە، لەئێستادا سەرقاڵی ئامادە كردنی راپۆرتی ساڵی 2020ی تایبەت بە نەشتەرگەرییەكانن لە جیهاندا.


یەک شەممە, 20 حوزەیران 2021 20:00\nبەرنامەى نەتەوە یەکگرتووەکان بۆ پەرەپێدان لە عێراق نامیلکەیەک بۆ ڕۆژنامەوانە نێوخۆییەکان وەک بەشێک لە بەرنامەى ڕاهێنانى پسپۆڕانى لاوى بوارى میدیا دەخاتە گەڕ\nبەغدا، عێراق، 20 حوزەیرانى 2021- بەرنامەى نەتەوە یەکگرتووەکان بۆپەرەپێدان لە عێراق نامیلکەیەکى دەرکردووە بۆ ئەو هاونیشتیمانیانەى کارى ڕۆژنامەوانى دەکەن، ئەویش دوابەدواى بەرنامەیەکى ڕاهێنانى چڕ بۆ پسپۆڕانى لاوى بوارى میدیا لەبارەى بابەتەکانى وەک ڕۆژنامەوانى هاونیشتیمانیان و ڕۆژنامەوانى ڕەوشتى و ڕاپۆرتکردن بە ڕەچاوکردنى هەستیارى ڕووبەڕووبوونەوە بەمەبەستى بەروپێشبردنى پێکەوەژیانى کۆمەڵایەتى لە عێراقدا.\nهەینی, 18 حوزەیران 2021 10:49\nبەغدا، ١٩ی حوزەیرانی ٢٠٢١:- ئەمڕۆ نێردەی نەتەوە یەکگرتووەکان بۆ هاریکاریی عێراق (یونامی) پابەندیی خۆی بۆ لەناوبردنی توندوتیژی سێکسی لە شەڕدا دووپات دەکاتەوە.\nیەک شەممە, 13 حوزەیران 2021 00:00\nویلایەتە یەکگرتووەکانی ئەمریکا، کەنەدا و ڕێکخراوی نێودەوڵەتی کۆچ (IOM) بە تەکنەلۆژیا پاڵپشتی حکومەتی عێراق دەکەن بۆ بەھێزترکردنی بەڕێوەبردنی سنوور\nبەغدا - ١٣ی حوزەیرانی ٢٠٢١ - لە میانەی ڕێوڕەسمێک کە لە ١٣ی حوزەیرانی ٢٠٢١ دا بەڕێوەچوو، ڕێکخراوی نێودەوڵەتی کۆچ چوار یەکەی خولاوەی کارڕاییکردنی سنووری (MBPU) بۆ وەزارەتی ناوخۆی عێراق (MoI) دابینکرد، لەوانەش: پشکنەری ماددە کانزاییەکان، ڕادیۆی ئاگادارکردنەوە، دووربین، کەرستەی ئایتی (IT تەکنەلۆژیای زانیاری) و سیستەمی داتا شیکارکردنی (MIDAS) کە لەلایەن ڕێکخراوی نێودەوڵەتی کۆچەوە پەرەی پێدراوە. ئەم سیستەمەش کوالیتیەکەی بەرزە ، تێچووی کەمە و بەتەواوی لەگەڵ سیستەمی زانیاری بەڕێوەبردنی سنوور دەگونجێت و ڕێگە بە وەزارەتی ناوخۆی عێراق دەدات کە لە تەواوی تۆڕی سنووری دا زانیاریەکانی گەشتیاران وەربگرێت، کارەکانی جێبەجێ بکات، ھەڵبگرێت و شیکاری بکات لە کاتێکی دروست و گونجاودا.\nشەممە, 12 حوزەیران 2021 10:35\nواژۆکردنى یاداشتنامەیەکى لێکتێگەیشتنى نوێ: هەنگاوێکى نوێ بەرەو هێنانەدی یەکسانى ڕەگەزی لە عێراقدا\nبەغدا، 10ى حوزەیرانى 2021 - ئەمڕۆ یادشتنامەیەکى لێکتێگەیشتنى نوێ لە نێوان بەرێوبەرایەتى توانادارکردنى ئافرەتانى سەر بە سکرتاریەتى گشتى ئەنجوومەنى وەزیرانى عێراق و بەرنامەى نەتەوە یەکگرتووەکان بۆ پەرەپێدان واژۆکرا، لە پێناو بەروپێشبردنى یەکسانى ڕەگەزی و توانادارکردنى ئافرەتان لە عێراقدا.\nنوێنەری تایبەتیی سکرتێری گشتیی نەتەوە یەکگرتووەکان بۆ عێراق کورتەیەک پێشکەش بە نوێنەرانی دیپلۆماسی دەکات سەبارەت بە ئەرکی پێسپێردراو (ماندێت) تازە، یونامی کار بۆ بەهێزکردنی توانای عێراق دەکات بۆ هەڵبژاردن و هەروەها گەشەپێدانی روونی\nپەڕەى 4 لەکۆى 159 پەڕەدا


هێرناندێز: مەحاڵە کۆتایی بە خولی یانە پاڵەوانەکانی ئەوروپا بهێنرێت – تۆڕی میدیایی خەڵک\n2020/04/12 - 10:00 PM\nلوکاس هێرناندێز بەرگریکاری یانەی بایرن میونشن، دووبارە دەستپێکردنووەی خولی یانە پاڵەوانەکانی ئەوروپا هاوکات لەگەڵ خولە ناوخۆییەکانی ئەوروپا بە مەحاڵ لەقەڵەم دەدات.\nیەکێتی تۆپی پێی ئەوروپا بەهۆی بڵاوبوونەوەی ڤایرۆسی کۆرۆنا و ڕاگرتنی چالاکیی خولەکانی ئەوروپاوە بڕیاریدا بە ڕاگرتنی چالاکییەکانی چامپیۆنزلیگ و یوروپالیگ، ئەگەرێکی بەهێز هەیە لە مانگەکانی حەوت و هەشتی ٢٠٢٠ دووبارە دەست بە چالاکییە ئەوروپییەکان بکرێتەوە و کۆتایی بە چامپیۆنزلیگ بهێنرێت.\nلەم بارەیەوە لوکاس هێرناندێز بەرگریکاری فەرەنسی بە ڕۆژنامەی “لیکیپ”ی ڕاگەیاندووە :” زۆر قورسە ئەو هەموو یارییە لە یەک کاتدا ئەنجام بدرێن، قورسە خولە ناوخۆییەکان دەستپێبکاتەوە و لەهەمان کاتدا چامپیۆنزلیگ ئەنجام بدرێت”.\nهەروەها دەڵێت :” خولی یانە پاڵەوانەکان پەیوەندیدارە بە سەرجەم وڵاتانی ئەوروپاوە، مەحاڵە هەمووان لەم کەشە ئاڵۆزە دەربکرێن بۆ گەشتکردن بەرەو ئیتاڵیا و ئیسپانیا و فەرەنسا و ئینگلتەرا”.\nهێرناندێز زیاتر دەدوێت و دەڵێت :” پێویستە واقیعی بین، پێموایە مەحاڵە خولی یانە پاڵەوانەکان دووبارە ئەنجامبدرێتەوە، بەتایبەت لەکاتێکدا کە بڕیارە خولە ناوخۆییەکان لەم کاتەدا دەستپێبکاتەوە”.\nئەستێرە فەرەنسییەکە مەبەستی ڕوونە و دەریدەخات، کە ئەنجامدانی دوو تا سێ یاریی لە هەفتەیەکدا و پاشان دووبارە ئەنجامدانی یارییەکانی چامپیۆنزلیگ، کەڕێژەی یاریکردنی یانەیەک لە هەفتەیەکدا بۆ سێ تا چوار یاریی بەرزدەکاتەوە مەحاڵە و هیچ یانەیەک توانای ئەو ڕێژە زۆرەی نابێت بەهۆی ماندووبوونی یاریزانانەوە.


وێنه.. ئۆتۆمبێلی بێ شۆفێر\n28/4/2016 10:05 AM\nوێنه.. ئۆتۆمبێلی بێ شۆفێر بۆ گواستنه‌وه‌ی هاووڵاتیان گه‌یشته دوبه‌ی\nله‌كاتی به‌ڕێوه‌چوونی كۆنگره‌و پێشانگه‌ی (گواستنه‌وه له‌ڕۆژهه‌ڵاتی ناوه‌ڕاست و باكوری ئه‌فریقا) كه له‌شاری دوبه‌ی وڵاتی ئیمارات به‌ڕێوه‌چوو، چه‌ند ئۆتۆمبێلێكی بێ شۆفێر نمایشكران كه توانای هه‌ڵگرتنی 10 سه‌رنشینیان هه‌یه‌و چاوه‌ڕوان ده‌كرێت له‌داهاتوودا بۆ گواستنه‌وه‌ی سه‌رنشینان به‌كاربهێنرێن.\nهه‌ر له‌وباره‌یه‌وه ئاژانسی ئاسۆ شه‌یتد پرێس بڵاویكرده‌وه كه دوێنێ حاكمی دوبه‌ی شێخ محمدبن راشد ئه‌لمه‌كتوم پلانێكی ئاشكرا كردووه بۆ گواستنه‌وه‌ی سه‌رنشینان به‌ئۆتۆمبێلی بێ شۆفێر.\nبه‌پێی پلانه‌كه تا ساڵی 2030ی زایینی %25 گه‌شته بازرگانییه‌كان به‌م ئۆتۆمبێله بێ شۆفێرانه ئه‌نجامده‌درێت.\nئه‌م ئۆتۆمبێلانه له‌لایه‌ن كۆمپانیای ئیزی مایل ئۆمنێكسه‌وه به‌رهه‌مهێنراون كه توانایان هه‌یه ناوچه‌یه‌كی كه‌م له‌سه‌ر رێگایه‌كی دیاریكراو كه پێشتر به‌رنامه‌كراون ببڕن، هاوكات هه‌موو لایه‌نێكی سه‌لامه‌تی و ئاسایشیان تێدا جێگیركراوه.\nجێی باسه، ئه‌م ئۆتۆمبێلانه له‌چوارچێوه‌ی كاره‌كانی خولی دووه‌می ئه‌و كۆنگره‌یه‌وه به‌ڕێوه‌چوو كه ده‌سته‌ی رێگاوبان و په‌یوه‌ندی دوبه‌ی له‌ژێر ناونیشانی (گواستنه‌وه‌ی شارستانیانه) رێكیخستبوو، كه زیاتر له 600 به‌شداربوو له 29 وڵاتی جیاواز به‌شداریان تێدا كردبوو.


ANF | پەیەنەکە: نەسرحەریری پلانە دوژمنکارانەکەی خۆی ئاشکراکرد\nپەیەنەکە ئەوەی خستەڕوو کە نەسر حەریری پلانی دوژمنکارانەی خۆی بۆسەر کوردان ئاشکرا کرد و ڕایگەیاند کە بارزانیش بەشداری ئەو پلانەیە.\nهه‌ینی, 5 Mar 2021, 16:26\nپارتی یەکێتی نیشتمانی کورد( پەیەنەکە) دەربارەی سەردانی شاندی " ئیتلافی سووری" بۆ باشووری کوردستان ڕاگەیەنراوێکیدا و تێیدا تیشکی خستە سەر ڕاگەیەنراوەکەی حەریری لەکاتی سەردانەکەیدا، ئامانجی سەردانەکە و هەڵویستی پێویست کە دەبێت لەهەمبەری نیشان بدرێت.\nپارتەکانی یەکێتیی نیشتمانی کورد لە ڕۆژئاوای کوردستان، سەردانی نەسر حەریری بۆ هەولێر لە ساڵیادی داگیرکردنی عەفریندا، بە ئاماژەیەکی مەترسیدار وەسف دەکات و ڕایدەگەیەنێت: پەیەنەکە پێداچوونەوە بە دیالۆگی کوردی-کوردی دەکاتەوە لەگەڵ ئەنەکەسە.\nلە راگەیەنراوەکەی پارتی یەکێتی نیشتمانی کورد ئاماژە بەم خالانە کراوە:\n"لە سێیەمین ساڵیادی داگیرکردنی عەفرین لەلایەن دەوڵەتی تورک و چەتەکانییەوە، جێگەی تێڕامانە کە سەرۆکی چەتەکان و شاندێکی یاوەری، سەردانی هەولێر دەکەن و پێشوازییان لێدەکرێت، ئەویش لە کاتێکدا کە لە ڕۆژئاوای کوردستان، دیالۆگێکی کوردی-کوردی، دەستی پێکردوە و هەموان چاوڕێی ئەنجامەکانین.\nحەریری، سەرۆک چەتەکان لە سەردانەکەیدا، بە پشتیوانی ئەنەکەسە و مەسعود بارزانی سەرۆکی پەدەکە، دوژمنایەتیی خۆی بۆ تێکدانی دەستکەوتەکانی گەلانی باکوور و ڕۆژهەڵاتی سوریا، دووپات کردەوە و بە ئاشکرا عەفرین، سەرێکانی و گرێسپیی داگیرکراوی، وەک هەرێمی ڕزگارکراو ناو برد و هێزە کوردییەکانی ڕۆژئاوای کوردستانیشی وەک داگیرکەر و چەتەکانیشی وەک ڕزگارکەر وەسف كرد.\nئێمە سەرمان لە قسەکانی حەریری سوڕنامێنێت، بەڵام لە هەڵوێستی ئەنەکەسە کە لەکاتێکدا لە دیالۆگدایە لەگەڵ پەیەنەکە، سەرمان سووڕ دەمێنێت و پەیەنەکە ئەمە وەک ئاماژەیەکی مەترسیدار دەبینێت و پێویستە جارێکی دیکە پێداچوونەوە بە دیالۆگی کوردی-کوردی بکات.\nهاوکات، ئەمە پیلانگێڕییەکی مەترسیدارە لەسەر گەلەکەمان و دەستکەوتەکانی کە بە خوێنی هەزاران شەهید دەستەبەر بوە، داواش لە سەرجەم بزووتنەوە نیشتمانیی و کوردستانییەکان و سەرجەم گەلەکەمان دەکەین، کە هەڵویستی توند لە دژی ئەم پیلانگێڕییە بنوێنن، هاوکات داوایش لە هەموو لایەنە دیموکراتەکانی سوریا دەکەین، لە بەرامبەر هەوڵەکانی ئەردۆغان بۆ بەتورککردنی باکوور و ڕۆژهەڵاتی سووریا، هەڵوێستی وەڵامدانەوەیان هەبێت."\nقەسەدە: لە دێرەزۆر چەتەیەک دەستگیرکرا\nلە کەمپی هۆڵ پەنابەرێکی عێراقی کوژرا و دوو پەنابەریش بریندارکران\nدەوڵەتی تورک گوندەکانی عەین عیسا تۆپباران دەکات\nلە ناوچەی شێراوا مینێک تەقییەوە، دوو کەس برینداربوون\nلە کۆبانێ هێرشی ئاسمانی لەبەرانبەر ئەو خانووە ئەنجامدرا کە کاتی خۆی رێبەر ئۆجالان تێیدا دەمایەوە


ئه‌مریكا له‌باره‌ی كشانه‌وه‌ی له سوریا؛ روونكردنه‌وه ده‌داته هاوپه‌یمانه‌كانی\nبەپێی هه‌واڵی رادیۆی ئیسرائیل، له‌ماوه‌ی داهاتوودا وه‌زیری ده‌ره‌وه‌ی ئه‌مریكا بۆ پێدانی دڵنیایی به هاوپه‌یمانه‌كانی وڵاته‌كه‌ی سه‌ردانی رۆژهه‌ڵاتی ناوه‌راست ئه‌كات.\nبه‌پێی هه‌واڵی رادیۆی فه‌رمی ئیسرائیل، سەرچاوەیەکی باڵا لە وەزارەتی دەرەوەی ئەمریکا ئێوارەی رۆژی هەینی رایگەیاندووە کە ئەمریکا لە رۆژهەڵاتی ناوەڕاست دەمێنێتەوەو ئه‌و دڵنیاییه به هاوپه‌یمانه‌كانی له رۆژهه‌ڵاتی ناوه‌راست ده‌دات.\nسەرچاوەکە روونیشیکردووەتەوە کە وەزیری دەرەوەی ئەمریکا، مایک پۆمپیۆ لە گەشتە چاوەڕوانکراوەکەی هەفتەی داهاتووی بۆ رۆژهەڵاتی ناوەڕاست کە هەشت وڵات لەخۆدەگرێت، بڕیاری وڵاتەکەی لەبارەی کشانەوەی هێزەکانیان لە سووریا بۆ ئەو وڵاتانە روون دەکاتەوە.\nدوێنی هەینی وەزارەتی دەرەوەی ئەمریکا لە بەیاننامەیەکدا کە کەناڵی حوڕەی ئەمریکی بڵاوی کردبووەوە، رایگەیاندبوو کە هەفتەی داهاتوو وەزیری دەرەوەی ئەمریکا، مایک پۆمپیۆ گەشتێک بۆ رۆژهەڵاتی ناوەڕاست ئەنجام دەدات.\nلە بەیاننامەکەدا روونکرابووەوە کە گەشتەکەی پۆمپیۆ هەریەک لە وڵاتانی ئوردن، قەتەر، ئیمارات، میسر، بەحرێن، عوممان و کوێت دەگرێتەوە.\nراشگەیەنرابوو کە پۆمپیۆ لە ٨ی کانوونی دووەم بە سەردانیکردنی ئوردن دەست بە گەشتەی دەکات و لە ١٥ی هەمان مانگ بە سەردانیکردنی کوێت کۆتایی بە گەشتەکەی دەهێنێت.


سەرۆکی زانکۆی کوردستان: کۆچەر بیرکار لە زانکۆی کوردستان وانەی بیرکاری دەڵێتەوە/ تا ئێستاش زەمینەی کردنەوەی قۆناغی ماستەری زمان و ئەدەبی کوردی نەڕەخساوە\n06:55 PM IRAQ\nTUESDAY, 3 DECEMBER 2019 - 17:25\nبەشی کوردستان- سەرۆکی زانکۆی کوردستان ئاماژەی بە توانا زانستییەکانی پڕۆفیسۆر کۆچەر بیرکار کرد و ڕایگەیاند هەوڵ دەدەن لە توانای ئەو مامۆستا کوردە کەڵک وەربگرن و گوتیشی تا ئەم کاتەش بەستێنی پێویست بۆ کردنەوەی قۆناغی ماستەری بەشی زمان و ئدەدەبی کوردی لە زانکۆی کوردستان نەڕەخساوە.\nبەپێی هەواڵی کوردپرێس ڕەحمەت سادقی سەرۆکی زانکۆی کوردستان لە پرێس کونفڕانسێکدا ڕایگەیاند زانکۆی کوردستان هەموو توانای خۆی دەخاتە گەڕ کە بە شێوەیێک لە توانای زانستیی پڕۆفیسۆر کۆچەر بیرکار سوودمەند بێت و لەو چوارچێوەیەشدا هەوڵ دەدەن بەستێن بۆ وانەوتنەوەی ئەو بیرمەندە کوردە لە ڕێگای هێڵی ئەنتەرنێتەوە دابین بکەن.\nسەرۆکی زانکۆی کوردستان ئاماژەی بە مەسەلەی کردنەوەی قۆناغی ماستەری بەشی زمان و ئەدەبی کوردییش کرد و ڕایگەیاند لەم کاتەدا بەستێنی ئەوە ئامادە نەکراوە کە بەشی زمانی کوردی لە قۆناغی ماستەردا بکرێتەوە بەڵام کار لە سەر ئەو بابەتە دەکرێت.\nشایانی باسە پێش دوو مانگیش بۆ جارێکی تر سەرۆکی زانکۆی کوردستان ڕایگەیاندبوو کە بڕیارە ئامادەکاری بۆ ئەوە بکەن کە پڕۆفیسۆر کۆچەر بیرکار لە زانکۆی کوردستان وانەی بیرکاری بڵێتەوە بەڵام تا ئەم کاتەش هەلی ئەو بابەتە نەڕەخساوە.


پرسە بۆ شەهیدێکى هێرشەکەى دوێنێ شەوى کوڵەجۆ دانەنرا\n22:07 پێنج شه‌ممه 01 ئاب 2019\nناس کورد-دڵشاد سەید عه‌لی\nیەکێک لە شەهیدەکانى هێرشەکەى شەوى رابردووى شارەدێى کوڵەجۆ لە دواى بەخاکسپاردنى، وەک بەجێهێنانى وەسێتێکى خۆى کەسوکارەکەى پرسەیان بۆ دانەنا.\nدره‌نگانێكی شه‌وی رابردوو (چوارشه‌ممه، 31ى تەموزى 2019)  چه‌كدارانی داعش هێرشیاكرده سه‌ر بازگه‌یه‌كی ئاسایش له نزیك شاره‌دێی كوڵه‌جۆ كه ده‌كه‌وێته باشوری ڕۆژئاوای شاری كه‌لار له سنوری ئیداره‌ی گه‌رمیان، به‌هۆی هێرشه‌كه‌وه 4 کارمەندى ئاسایش و هێزەکانى دژە تیرۆر شەهید بوون و ژمارەیەکى تر برینداربوون.\nپشتیوان محه‌مه‌د، یه‌كێك بوو له شه‌هیده‌كانی هێرشه‌كه‌ی دوێنێ شه‌و، ئەو کارمەندى هێزەکانى دژە تیرۆر بوو لە کەلار، له‌سه‌ر وه‌سێتى خۆی له دوزخورماتوو به‌خاك سپێردراو هیچ پرسه‌یه‌كی بۆ دانه‌نرا.\nشوانه محه‌مه‌د،برای شه‌هید پشتیوان بە ناس كوردى راگەیاند :”شه‌هید پشتیوانی برام كارمه‌ندی ده‌زگای دژه تیرۆر بوو له كه‌لار، دوێنێ شه‌و له ئه‌ركی خۆیدا بووه له دره‌نگانێكی شه‌ودا داوای پاڵپشتیان لێكراوه بۆ ئه‌وه‌ی به‌ده‌م هێزه‌كانی ئاسایشه‌وه بچن له سنوری كوڵه‌جۆ، پشتیوانی برام له‌گه‌ڵ هاوڕێكانی تریدا له نزیك كاتژمێر 12 چون به‌هانای بازگه‌كه‌ی ئاسایش و له‌گه‌ڵ نزیكبوونه‌وه‌یان له ڕوداوه‌كه بۆمبێك به ئۆتۆمبێله‌كه‌یاندا ته‌قیوه‌ته‌وه و به‌داخه‌وه پشتیوانی برام و هاوڕێیه‌كی شه‌هید بوون”.\nوتیشى، پشتیوانی براى چه‌ند ڕۆژێك پێش رووداوەکە پێى وتوون هه‌ستدەکات زۆرى نه‌ماوه له‌ژیاندا و مردنى نزیكبوه‌ته‌وه، داوای کردووە لێیان ئه‌گه‌ر مرد له دوزخورماتوو له زێدی خۆى بینێژن و داوایكردووە پرسه‌ی بۆ دانه‌نێن، ئەوانیش له‌سه‌ر وه‌سێتی براكه‌یان پرسه‌یان بۆ دانه‌ناوە.\nپشتیوان محه‌مه‌د، له‌ساڵی 1989 له‌دایكبووه و دانیشوی شاری دوزخورماتوه، خێزانداره و خاوه‌نی دوو كوڕ و دوو كچه.\nدره‌نگانێكی دوێنێ شه‌و چه‌كدارانی داعش له نزیك كوڵه‌جۆ سه‌ره‌تا به‌چه‌كی هاوه‌ن شاره‌دێكه‌یان هاوه‌ن بارانكرد و دواتر به قه‌ناس په‌لاماری بازگه‌ی ئاسایشی جه‌له‌ولایاندا له نزیك كوڵه‌جۆ، دواتر ژماره‌یه‌ك بۆمبیان له دوای خۆیان دانا، له‌گه‌ڵ گه‌یشتنی هێزه‌كانی دژه تیرۆر به كاروانی ئۆتۆمبیله‌كانیاندا ته‌قیوه‌ته‌وه و به‌هۆیه‌وه دوو كارمه‌ندی دژه تیرۆر شه‌هید بوون و ژماره‌یەك برینداری لێكه‌وته‌وه، ئێواره‌ی ئه‌مڕۆش بۆمبێك به به‌ڕێوبه‌ری ئاسایشی كوڵه‌جۆدا ته‌قییه‌وه‌و زیانی گیانی نه‌بوو جگه له زیانی مادی.\nبەگوێرەى دواین ئامار کە ناس کورد لە فەرمانگەى تەندروستى ناوچەکەوە وەریگرتووە، به‌هۆی هێرشه‌كه‌وه، 2 كارمه‌ندی ئاسایش و 2 كارمه‌ندی دژه تیرۆر له هێرشه‌كه‌دا شه‌هید بوون و هه‌شت كه‌سی تر برینداربوون كه له نێویاندا هاووڵاتی مه‌ده‌نی هەیە كه به‌هۆی هاوەن بارانەوە به‌ركه‌وتوون و برینی هه‌ندێكیان سه‌خته.\n19:46 دوو شه‌ممه 28 تشرینی یه‌كه‌م 2019\nدەلتا فۆرس ئەو هێزەى ئەبوبەکر بەغدادى کوشت\n14:54 دوو شه‌ممه 18 تشرینی دووه‌م 2019\n“تەمەنی 119 ساڵە”.. بەتەمەنترین کەسی جیهان کوەیتییە نەک ژاپۆنی\nهاوکات لەگەڵ هۆشدارى سیستانى و داواکەى سەدر\n15:22 سێ شه‌ممه 19 تشرینی دووه‌م 2019


کاردانه‌وه‌ی جیهان به کشانه‌وه‌ی ئەمریکا له ڕێککەوتنی ناڤۆکی لەگەڵ ئێران - Mehr News Agency\n9 May 2018 - 11:38\nNews Code 18661\nبه ڕاپۆرتی ئاژانسی مێهر، بڕیاری دوێنێ شه‌وی دۆناڵد ترامپ بۆ کشانه‌وه له به‌رجام کاردانه‌وه جیاوازی وڵاتانی جیهانی به دواوه بوو.\nچارلز میشل، سه‌رۆک وه‌زیرانی به‌لژیک ڕایگه‌یاند که کشانه‌وه‌ی ئه‌مریکا له به‌رجام ده‌بێته هۆی ئه‌وه‌ی که ناسه‌قامگیری زیاتر له ڕۆژهه‌ڵاتی ناڤین دروست ببێت و له‌م بڕیاره‌ی ترامپ زۆر به‌داخن.\nئه‌و زیادی کرد: یه‌کێتی ئه‌ورووپا و هاوپه‌یمانه‌کانی ده‌بێت پێبه‌ند بن به به‌رجام.\nهه‌روه‌ها مانفرێد وێبر، پارلمانتاری دیاری ئه‌ورووپایی ئه‌م کاره‌ی ترامپی به هه‌ڵه‌یه‌کی ستراتیژیک وه‌سف کرد و جه‌ختی کرد: ئێمه درێژه ده‌ده‌ین به ڕێکاری خۆمان له‌گه‌ڵ ئێرانم.\nبه‌ڵام عادڵ جوبه‌یر، وه‌زیری ده‌ره‌وه‌ی عه‌ره‌بستان له‌مباره‌وه خۆشحاڵی خۆیی ده‌ربڕی و وتی: ڕیاز له گه‌ڕانه‌وه‌ی گه‌ماڕۆکانی ئێران پێشوازی ده‌کات. عه‌ره‌بستان ئاماده‌یه تاکوو ڕووبه‌ڕووی سیاسه‌ته مه‌ترسیداره‌کانی ئێران ببێته‌وه.\nئیسڕائیل کاتسه، وه‌زیری هه‌واڵگری زایۆنییه‌کان خۆشحاڵی خۆیی ده‌ربڕی و ڕایگه‌یاند: ئه‌مه هه‌نگاوێکی مێژووییه و له وڵاتانی ئه‌ورووپایش داوا ده‌که‌ین تاکوو ته‌ڤڵی ئه‌مریکا بن و گه‌ماڕۆکانی ئێران بگه‌ڕێننه‌وه.\nئه‌و زیادی کرد: ته‌نیا ڕێگه‌ی به‌ر گرتن به ڕژیمی ئێران که هه‌وڵ ده‌دات چه‌کی ناڤۆکی به ده‌ست بێنێت، سه‌پاندنی گه‌ماڕۆی زیاتر له دژی ئێرانه و ئه‌وه‌ی که نیشانی بده‌ین ئاماده‌ین له شه‌ڕیش سوود ببه‌ین.\nپائۆلۆ جێنتیلۆنی، سه‌رۆک وه‌زیرانی ئیتالیا له به‌رجام پشتیوانی کرد و داوای کرد تاکوو ده‌ست به‌م ڕێککه‌وتنه ناڤۆکییه‌وه بگیردرێت.\nئه‌و زیادی کرد: ڕێککه‌وتنی ناڤۆکی ڕۆڵێکی گرنگی له ئه‌منیه‌تی ناوچه‌که بووه و ده‌بێت بمێنێته‌وه.\nهه‌روه‌ها وه‌زاره‌تی ده‌ره‌وه‌ی سووریا کشانه‌وه‌ی ئه‌مریکا له به‌رجامی به تووندی ئیدانه کرد و ڕایگه‌یاند: ئه‌مریکا به‌م کشانه‌وه‌یه ناکۆکییه‌کان له جیهاندا زیاتر ده‌کات.\nجان بۆڵتۆن، ڕاویژکاری نه‌ته‌وه‌یی ئه‌مریکا دوای کشانه‌وه ئه‌مریکا له به‌رجام وتی: کشانه‌وه‌ی ئه‌مریکا بڕیارێکی دروست بوو بۆ به‌ر گرتن به ناڤۆکی بوونی ئێران.\nزیادی کرد: کۆمپانیا ئه‌ورووپاییه‌کان ته‌نیا چه‌ند مانگ مۆڵه‌تیان هه‌یه تاکوو له کاری بازه‌رگانی کردن له‌گه‌ڵ ئێران بکشێنه‌وه.\nلای خۆیه‌وه باراک ئۆباما، سه‌رۆک کۆماری پێشووی ئه‌مریکا ڕایگه‌یاند: کشانه‌وه له به‌رجام کارێکی هه‌ڵه‌ی گه‌وره بوو.\nئەوەشی وت: من له سه‌ر ئه‌م بڕاوه‌یه‌م کشانه‌وه له به‌رجام بێ ئه‌وه‌ی پێشێل کرابێت هه‌ڵه‌یه. له سیاسه‌تدا هه‌میشه گۆڕانکاری له ده‌سه‌ڵاتێکه‌وه بۆ ده‌سه‌ڵاتێکی دیکه بوونی هه‌بووه، به‌ڵام کشانه‌وه له ڕێککه‌وتنێک که ئێمه ڕووبه‌ڕووی وڵاتانی زلهێزی جیهان ده‌کاته‌وه و بایه‌خی ئه‌مریکا ده‌باته ژێر پرسیار کارێکی هه‌ڵه‌یه. به‌رجام ڕێککه‌وتنێکی چه‌ند لایه‌نه‌ی جیهانی بوو.\nمایک په‌مپه‌ئۆ، وه‌زیری ده‌ره‌وه‌ی ئه‌مریکاش وتی: ئێمه زووم ده‌که‌ینه سه‌ر به‌رنامه‌ی مووشه‌کی ئێران.\nوته‌بێژی سه‌رۆک کۆماری تورکیاش ڕایگه‌یاند: به‌رجام ڕێککه‌وتنێکی چه‌ند قۆڵی جیهانی بوو و بوونی وڵاتانی دیکه ده‌مێنێته‌وه.\nئه‌و زیادی کرد: کشانه‌وه‌ی ئه‌مریکا له‌م ڕێککه‌وتنه ده‌بێته هۆی ئه‌وه‌ی قه‌یرانی زیاتر له جیهان و ناچه‌که دروست بێت.\nئیماراتیش ڕایگه‌یاند که له کشانه‌وه‌ی ئه‌مریکا له به‌رجام پشتیوانی ده‌که‌ن و ئه‌وه‌ی له ده‌ستیان بێت بۆ هاوڕێی کردنی ترامپ ئه‌نجامی ده‌ده‌ن.\nئانتۆنیۆ گوترش، ئه‌مینداری گشتی نه‌ته‌وه یه‌کگرتووه‌کان ڕایگه‌یاند که وڵاتانی دیکه ده‌بێت به به‌رجام پێبه‌ند بن.\nئه‌و زیادی کرد: من زۆر نیگه‌رانم به کشانه‌وه‌ی ئه‌مریکا له به‌رجام. داوا له هه‌موو لایه‌نه‌کان ده‌که‌م پێبه‌ند بن به به‌رجام.\nمیکائیل ڕاس، جێگری وه‌زاره‌تی ده‌ره‌وه‌ی ئاڵمانیا ڕایگه‌یاند: ئه‌ورووپا تاکوو ئه‌و جێگه‌ی ده‌توانێت ده‌بێت بۆ مانه‌وه‌ی به‌رجام هه‌وڵ بدات.\nهه‌روه‌ها تێرزا مه‌ی، سه‌رۆک وه‌زیرانی بریتانیا وتی: ئێمه به داخین له بڕیاره‌که‌ی ترامپ سه‌باره‌ت به به‌رجام. ۳ وڵاتی بریتانیا، فه‌ڕه‌نسا و ئاڵمانیا پێبه‌ند ده‌بن به ڕێککه‌وتنی ناڤۆکی. هه‌موو جیهان ده‌بێت ئه‌وه بزانێت که به‌رجام پشتیوانی بڕیارنامه‌ی ئه‌نجومه‌نی ئاسایش به ژماره‌ی ۲۲۳۱ی هه‌یه.\nوه‌زاره‌تی ده‌ره‌وه‌ی ڕووسیا سه‌باره‌ت به کشانه‌وه‌ی دۆناڵد ترامپ له ڕێککه‌وتنی ناڤۆکی ڕاگه‌یه‌ندراوێکی بڵاو کرده‌وه.\nله‌م ڕاگه‌یه‌ندراوه هاتووه: کشانه‌وه‌ی ئه‌مریکا له به‌رجام پێشێل کردنی مافێکی نێونه‌ته‌وه‌یی بوو و هه‌موو ده‌سه‌ڵاته‌کانی ئاژانسی ناڤۆکی لاواز ده‌کات.\nله ڕاگه‌یه‌ندراوه‌که‌ی وه‌زاره‌تی ده‌ره‌وه‌ی ڕووسیا هاتووه: بڕیاری کشانه‌وه‌ی سه‌رۆک کۆماری ئه‌مریکا بۆ کشانه‌وه له به‌رجام هه‌ڕه‌شه بۆ سه‌ر ئه‌منیه‌تی جیهانی.\nهه‌روه‌ها وه‌زاره‌تی دارایی ئه‌مریکا خشته‌ی گه‌ماڕۆکانی ترامپ بۆ سه‌ر ئێرانی ڕاگه‌یاند.\nئه‌م گه‌ماڕۆیانه که له دژی ئێران ده‌سه‌پێت له میانه‌ی ۹۰ بۆ ۱۸۰ ڕۆژی داهاتوو ده‌گه‌ڕێته‌وه.\nگه‌ماڕۆدانی کڕێنی نه‌وت له ئێران دوای ۱۸۰ ڕۆژ و گه‌ماڕۆکانی دیکه‌ش دوای ۹۰ ڕۆژی دیکه ده‌سه‌پێت.\nئه‌مه‌ش وه‌ک مۆڵه‌ت وایه بۆ کۆمپانیا بیانییه‌کان که له‌گه‌ڵ ئێران کاری بازه‌رگانی ده‌که‌ن.\nهه‌روه‌ها وه‌زاره‌تی دارایی ئه‌مریکا وتی: له ته‌نیشت فه‌رمانی سه‌رۆک کۆماری ئه‌مریکا، ڕێکخراو و وه‌زاره‌ت خانه‌کانی ئه‌مریکا پڕۆسه‌ی که‌م کردنه‌وه‌ی ئارامی ئه‌و چالاکییه‌کانه‌ی په‌یوه‌ندیان به ئێران له به‌رجامدا هه‌یه ده‌ست پێ ده‌که‌ن.\nئێمانۆئل ماکرۆن، سه‌رۆک کۆماری فه‌ڕه‌نساش وتی: به‌داخه‌وه‌م که ئه‌مریکا له‌م ڕێککه‌وتنه کشایه‌وه.\nزیادی کرد: ئێمه به شێوه‌یه‌کی فراوان تر سه‌باره‌ت به چالاکی ناڤۆکی ئێران بۆ دوای ۲۰۲۵ و هێزی مووشه‌کی ئێران و سه‌قامگیری له ڕۆژهه‌ڵاتی ناڤین ئیش ده‌که‌ین.\nفدریکا موگرینی بەرپرسی سیاسەتی دەرەوەی یەکێتی ئەورووپا ڕایگەیاند: من نیگەرانم لە جێبەجێ بوونی گەماڕۆ نوێکانی ئەمریکا لە دژی ئێران.\nموگرینی لە کاردانەوەیەکی توند بە قسەکانی ترامپ سەبارەت بە بەرجام وتی: مۆڵەت مەدەن کەس بەرجام لەناو ببات. ئێمە لە تەنیشت ئێران دەوەستین.\nوتیشی: بەرجام دەرەنجامی دیپلۆماسییەکی سەرکەوتوو بوو. دەتوانین بە ڕێز گرتن لە یەکتر بە ڕێککەوتن بگەین. پێبەند دەبین بە بەرجام.\nموگرینی لە درێژەدا جەختی کرد: لە تەنیشت ئێران بۆ مانەوەی بەرجام دەوەستین.\nبنیامین نتانیاهۆ، سه‌رۆک وه‌زیرانی ڕژیمی زایۆنیش له‌مباره‌وه نووسی: ترامپ کارێکی دلێرانه و نه‌به‌ردی له دژی ئێران کرد و ئێمه سپاسی ده‌که‌ین.\nپاگه‌نده‌شی کرد: به‌رجام بۆ ماوه‌ی چه‌ند ساڵی دیکه ده‌ستی ئێران بۆ دروست کردنی بۆمبی ناڤۆکی ده‌کاته‌وه. هه‌روه‌ها به‌رجام بووه هۆی ئه‌وه‌ی که داگیرکاری زیاتر له ناوچه‌که بکات و له کاروباری وڵاتانی لوبنان، عێراق و یه‌مه‌ن و سووریا و غه‌زه ده‌ستێوه‌ردان بکات.\nئه‌و هه‌روه‌ها وتی: سه‌ره‌ڕای بوونی به‌رجام ئێران ده‌ستی به مووشه‌کی هاوێشتنی بۆمبی ناڤۆکی گه‌یشتووه.\nشایانی باسه که ئه‌مریکا دوێنێ شه‌و به فه‌رمی ڕایگه‌یاند که له ڕێککه‌وتنی ناڤۆکی له‌گه‌ڵ ئێران ده‌کشێته‌وه.


بە هەزاران کەس ڕژاونەتە ناو مەیدانی تەحریر و هەروەهاش چواردەوری ناوچەی سەوز لە بەغدای پایتەخت، وەک نوێکردنەوەی شەپۆلی ناڕەزاییەکانیان بەرامبەر دەسەڵات.\nخۆپیشاندەران لە مەیدانی تەحریرەوە، بە ئاژانسەکانی دەنگ و باسیان وتووە "ئەمڕۆ ڕۆژێکی گرنگە و لێرەین تا درێژە بە خۆپیشاندانەکان بدەین."\nخۆپیشاندان لە مانگی 10ی ساڵی 2019ەوە لە عێراق دەستیپێکرد و لەوکاتەوە نزیکەی 600 خۆپیشاندەر کوژراون و نزیکەی 30 هەزار کەسیش برینداربوون.\nخۆپیشاندەرانی بەغدا و شار و شارۆچکەکانی تری ناوەڕاست و باشوری عێراق هەمان داواکانی ساڵی ڕابردوویان هەیە و داوای باشتر کردنی خزمەتگوزاریە بنچینەییەکان و چارەسەرکردنی بێکاری و بەرەنگاربوونەوەی گەندەڵی دەکەن.\nعێراق بە دووهەم وڵاتی بەرهەمهێنی نەوت دادەنرێت لە ڕێکخراوی ئۆپیکدا.\nمەیدانی تەحریر بۆتە مەڵبەندی سەرەکی خۆپیشاندەران و ژمارەیەکی زۆر دەواری لێهەڵدراوە و زۆربەشیان بە وێنەی ئەوانە داپۆشراون کە لە خۆپیشاندانەکاندا کوژراون.\nهێزە ئاسایشییەکان ڕێوشوێنی توندیان گرتۆتەبەر و لە درەنگانێکی ڕۆژی شەممەوە هێزیان لەناوجەرگەی بەغدادا بڵاوەپێکردووە و ئەمەش وەهای کردووە هاتوچۆکردن بۆ مەیدانی تەحریر و هەروەهاش لەو پردانەی دەچنەوە سەر ناوچەی سەوز زۆر قورس بێت.\nلەگەڵ هێزە ئاسایشییەکاندا، هێزەکانی دژە ئاژاوەش لەبەرامبەر خۆپیشاندەراندا وەستاون.


کۆچی دوایی دایە نازدار عەزیزی، دایکی شەهیدێکی حیزبی دێموکراتی کوردستان لە ناوچەی بۆکان – کوردستان و کورد\nبەرواری بڵاو کردنەوە 2020/12/02\nدایە نازدار عەزیزی دایکی شەهیدێکی حیزبی دێموکراتی کوردستان لە ناوچەی بۆکان ماڵاوایی لە ژیان کرد.\nرۆژی سێ شەممە ١١ی سەرماوەزی ٩٩ی هەتاوی، دایە نازدار عەزیزی خەڵکی گوندی “قەڵای عەلاکۆ” سەر بەناوچەی ئاڵەشینی بۆکان کۆچی دوایی کرد.\nدایە نازدار کوڕێکی قارەمانی بەناوی رەحمان ئیبراهیم پوور ناسراو بە “رەحمان بوردزیل” یەکێک لەفەرماندە قارەمانەکانی مەڵبەندی بۆکان بوو کەساڵی ١٣٦٢ لەئاوایی قاجر بەبرینداری بەدیل گیرا، ڕەحمان کە بە شیری پاکی ئەو دایکە قارەمانە گۆچ کرابوو لە سیاچاڵەکانی رێژیم‌دا لە ژێر دڕندەترین ئازار و ئەشکەنجەی جەلادەکانی تاریک پەرستان بەچۆک دانەهات و وەفادار بەرێبازی دێموکرات مایەوە و ئەو بڵێنەی دابووی بە نیشتمان و گەل و حیزبەکەی بردییە سەر.\nلەمزگەوتی گشتیی بۆکان بردیانە ناو خەڵک پییان گوت ئەگەر بڵێی “پەشیمانم و مەرگ بۆ حیزبی دێموکرات دەتبەخشن و ئازادت دەکەین” بەڵام تا ئەو ساتەوەختەی هێز لە لەشیدا مابوو بەدەنگی بەرز گوتی بژی حیزبی دێموکرات.\nهەروەها کاتێک کە ڕەحمان گولـلەباران کرا و بە دەستی داگیرکەران شەهید کرا،لەکاتی بەخاکسپاردنیدا، دایە نازدار و هاوسەرەکەی، باوکی شەهید رەحمان، لە هەمانکاتدا کە جەرگیان لەتاو کوڕە شەهیدەکەیان وەک گرکان دەکوڵی سەبەرزانە هاواریان دەکرد، کەس بۆی نیە بۆ رەحمان بگری ،رەحمان لە پێناو نەتەوەکەیدا سەریدانا بۆ نیشتمان ژیاو بۆ نیشتمانیش مرد و ئازایانە گیانی خۆی فیدا کرد شانازی پێوە دەکەین، ئێوەش شانازی پێوە بکەن.\nلە لایەن ناوەندی ڕاگەیاندنی حیزبی دێموکراتەوە بە بۆنەی کۆچی دوایی “دایە نازدار ڕەحمانی”یەوە وێڕای دەربڕینی خەم و پەژارەی خۆمان سەرەخۆشی لە بنەماڵەی بەڕیزیان و خزم و کەسوکاریان دەکەین و خۆمان بە شەریکی خەمیان دەزانین.\nتاگی بابەت: رەحمان ئیبراهیم پوور، نازدار عەزیزی،قەڵای عەلاکۆ


لە سنووری کەسنەزان بنەماڵەیەکی پێنج کەسی کوژران\nBasnews 04/10/2019 - 12:19 بڵاوکراوەتەوە لە كوردستان\nشه‌وی رابردوو له گوندی "پیرڕه‌ش"ی سەر بە ناحیەی کەسنەزانی سەر بە هه‌ولێر، خێزانێكی پێنج كه‌سی كه وه‌ك په‌نابه‌ر له سووریاوه روویان كردووه‌تە هه‌رێمی كوردستان، كوژراون.\nلەمبارەوە كاروان خۆشناو، گوته‌بێژی پێشووی پۆلیسی هه‌ولێر، له پێگەی فەرمیی خۆی له تۆڕی کۆمەڵایەتیی (فه‌یسبووك) بڵاوی كرده‌وه: "خێزانه‌كه پێكهاتوون له دایك و باوكێك و دوو كوڕ و كچێك و هه‌موویان به‌یه‌كه‌وه كوژراون".\nبه گوێره‌ی زانیارییه سه‌ره‌تاییه‌كان ئامێری ره‌ق و به‌رد له كوشتنی ئه‌و خێزانه په‌نابه‌ره به‌كار هێنراوه.\nلەمبارەوە ماڵپەڕی کەناڵی (کوردستان ٢٤) بڵاوی کردووەتەوە: "به‌ڕێوبه‌ری پۆلیسی هه‌ولێر، له‌رێگه‌ی ته‌له‌فۆنه‌وه، بێ ئه‌وه‌ی ورده‌كاریی رووداوه‌كه بخاته‌ڕوو، ته‌نیا رایگه‌یاند، "خه‌ڵكێك به‌و هۆیه‌وه ده‌ستگیر كراون".\nگوندی پیرڕه‌ش سه‌ر به ناحیه‌ی كه‌سنه‌زانی سنووری پارێزگای هه‌ولێره.\nچاوه‌ڕوان ده‌كرێت دوای ته‌واوبوونی رێككاره‌كانی لێكۆڵینه‌وه پۆلیسی هه‌ولێر له پرێس کۆنفرانسێکدا زانیاری زیاتر له‌و باره‌یه‌وه بخاته ڕوو.\nبە گوێره‌ی زانیاریی كه‌سوكاری خێزانه‌كه، ئه‌و خێزانه خه‌ڵكی گوندی "كرزێرۆ"ی ناوچه‌ی "دێرك"ن له رۆژئاوای كوردستان.\nناوی ئه‌ندامانی خێزانه‌كه:\nبه‌سام حسێن مشۆ، باوك\nسۆلین نه‌زیر، دایك\nحسێن به‌سام مشۆ، 13 ساڵ\nرۆشكا به‌سام مشۆ، 10 ساڵ\nمحه‌مه‌د به‌سام مشۆ، 5 ساڵ.\nئه‌گه‌رچی دوای رووداوه‌كه پۆلیس گه‌یشتووه‌ته شوێنی رووداوه‌كه و په‌ڕاوی لێكۆڵینه‌وه‌ی بۆ كراوه‌ته‌وه، بەڵام بەڕێوەبەرایەتیی پۆلیسی هەولێر لەمبارەوە لە پێگەی فەرمیی خۆی لە تۆڕی کۆمەڵایەتیی (فەیسبووک) ئاگادارییەکی بڵاو کردووەتەوە و نووسیویە:\nسبەی شەممە 5-10-2019 كاتژمێر 11ی پێشنیوەڕۆ، پرێسكۆنفرانسێك لە بەڕێوەبەرایەتیی پۆلیسی هەولێر ساز دەكرێت و تێیدا وردەكاریی چەندین تاوان بۆ دەزگاكانی راگەیاندن دەخرێتە ڕوو كە لە ماوەكانی رابردوودا روویان داوە، هەروەها باس لە چۆنیەتیی رووداوەكەی دوێنێی (پیر ڕەش) دەكرێت.\nسلێمانی... لە ڕووداوێكی هاتوچۆدا سێ كەس گیانیان لەدەست دا\nعەللاوی بۆ پێكهێنانی حكوومەتی كاتیی عێراق رادەسپێردرێت\nلێبووردنی نێودەوڵەتی: هێزەكانی عێراق زۆر توندوتیژن بەرانبەر خۆپیشاندەران\nنرخى مریشك كرایە دوو هەزار و 750 دینار


دووشەممە, 22. 10. 2012\tسەید برایم حسەینی\nساڵانێکی زۆرە کورد لە ناوچەکەدا باس لە ئاشتی و پلانی شارستانییانە بە مەبەستی ستاندنەوەی مافەکانی دەکات و بە بەردەوامیش بەر هێرش و پەلامار دەکەوێت.\nلە کۆتاییەکانی سەدەی بیستەمەوە ـ بێجگە لە باکووری کوردستان و هاوپەیمانەکانی پ.ک.ک ـ وازمان لە شەڕی چەکداری هێناوە و بە مەبەستی چارەسەرکردنی ئاشتییانەی دۆسیەکەمان پالمان بە هێزە داگیرکارەکانەوە ناوە، لە ناو قوتوویەکی شووشەییدا زیندانیمان بکەن و جارجارەش بە مەبەستی ترساندن و بچووککردنەوەمان سەری گورگەکەمان لە سووچێکەوە پێ پیشان بدەن و گوێ بە داواکانیشمان ـ کە ئاگربەست و ئاشتی و دانانی چەکیشی تێدا بوە – نەگرن و هێرش بۆ سەر ئێمەی خۆ – چەککردوو بکەن.\nئۆپێراسیۆن لە دژی نەتەوەی کورد بەردەوامە\nئۆپێراسیۆن لە دژی نەتەوەی کورد ـ لە هەر چوار لاوە ـ بەردەوامە و كوردهیچ پلانێكی یەكگرتووانەی پێ نییە. هێشتا هێزی پارچەكان وەك بەرژەوەندیی پارچەیی سەیری دۆسیەی كورد دەكەن و ئەم شێوە بیركردنەوەیەش وایكردووە تەنانەت لە ناو هێزەكانی پارچەیەكیشدا بەرانبەر بە دوژمن پیلانێكی یەكگرتووانە نەبینرێت.\nلە دوای شەڕی یەكەمی جیهانییەوە دەوڵەتانی داگیركاری كوردستان بە بەردەوامی پیلانی هاوبەشیان بۆ سەركوتی جووڵانەوەی رزگاریخوازی گەلی كورد هەبووە.\nئێرانی پاشایەتیی پەهلەوی و كۆماری ئیسلامی هەردەم خەریكی خنكاندنی كورد بوون و لە بەرانبەر دۆزی كورددا بریارەكانیان بە گۆڕینی رژێمەكانیش نەگۆڕیوە.\nرژێمەكانی پاشایەتی و كۆماری و بەعسی عێراقیش لە هەركاتێكدا كە كورد لاوازیی نواندبێت, كەڵكیان لە دەرفەت گرتووە و توانیویانە هێرش بكەنە سەر كوردستان و ماڵ و گیانی خەڵكەكەمان بە تاڵان ببەن و ئەگەریش سست و لاواز بووبن, هێندێك لە هەڵوێستەكانیان پاشەكشەیان كردوە و دانیان بە بوونی كورددا ناوە.\nبەڵام كابینە یەك لەدوای یەكەكانی كۆماری توركیا كە بە چەندین كوودەتا و هەڵبژاردن هاتوونەتە سەركار, ئێستاشی لەگەڵ بێت, بە هەبوونی حیزبی رێگەپێدراوی وەك (دەتەپە) ش كە بۆ وەدیهێنانی مافەكانی كورد خەباتی سیاسی و مەدەنی دەكات, هێشتا ئامادە نین دان بە (نەتەوەبوون) ی كورد و مافە دەستووری و ئینسانییەكانیدا بنێن.\nدەسەڵاتی پاشایەتی و كۆماری سووریاش هیچكات ئامادە نەبووە, بوونی كورد وەك نەتەوە و شوناسێكی جودا لە عەرەب و نەتەوەكانی دیكە بە فەرمی بناسێت و ئەم سیاسەتە بووە هۆكاری ئەوەی لە كوردانی رۆژئاوا رێژەیەكی زۆریان بێناسنامە بكرێن.\nئەوەی كە لە هەڵوێست و بەڕێوەبردنی یاساكانی ئەم وڵاتانەدا بەردەوام بینراوە و رەچاو دەكرێت, پێشێلكردنی مافەكانی كورد بە شێوەیەكی سیستەماتیكە و نەوەی دوای خۆیشیان كە بە ناوی جیاجیاوە دەیانەوێ رابردووی ناحەزی خۆیان بسڕنەوە, هەر بە هەمان رێچكە و رێباز معامەلە لەگەڵ كورد دەكەن, چونكا "بەچكەی گورگ هەر دەبێتەوە بە گورگ!"\nلە باكووری كوردستان بێجگە لە "بەدەپە" كە پارتێكی كوردستانییە, هەموو حیزبەكان دەنگیان لە پارلماندا بۆ ئەوەدا كە ئۆپێراسیۆنەكان لە دژی خەباتی كورد لە چیاكان بۆ ساڵێك درێژ بكرێتەوە و ئەمەش بەو مانایە دێت كە ئەمساڵیش كورد رووی ئاسایش و سەقامگیری لە نیشتمانەكەیدا لە باكوور, بە خۆیەوە نابینێ .\nلە باشووری كوردستانیش كە هێزە كوردییەكان توانیویانە لە هەموو روویەكەوە لە هێزە عێراقییەكان پێش بكەون, هێزەكانی ئۆپێراسیۆنی "دیجلە"یان دامەزراند, بۆ ئەوە بە بەردەوامی كورد لە باشووریش هەست بە ئارامی و ئاسوودەیی نەكات و داوای مافە دەستوورییە جێبەجێ نەكراوەكانیشی نەكات. با ئەوەش بوەستێ كە دەوڵەتی مالیكی خەریكە هەموو جۆرە چەكێكی قورس كە لە شاخ و شار و بیاباندا كاری پێبكرێت, لە وڵاتانی بەرئاوەڵا و نابەرپرسیاری وەكو رووسیا دەكڕێت, كە هەرگیز بە قازانجی پاراستنی مافەكانی مرۆڤ لەم گەردوونەدا دەنگێكی ئەرێنیی نەداوە.\nلە رۆژئاوای کوردستانیش کە نزیکەی ٢ ساڵە کوشتنی کورد وێڕای هاوڵاتییانی سووری بەردەوامە و هیچ فریادرەسێکیشان نیە و بە ئاشکرا هێزە جیهانییەکانیش پشتگوێیان دەخەن.\nئێرانیش لەم ئاڵۆزییانەی ناوچەکە کەڵکی خۆی وەرگرتوە و بە هیچ شێوەیەک نایەوێ ملکەچی بریارەکانی نەتەوەیەکگرتوەکان و مافپارێزانی جیهانی بێت و بە بەردەوامی كوردی هەر لە سنوورەكانەوە تاكو زیندانەکان قەڵاچۆ کردوە و لە ٣٤ ساڵی رابردوودا دەیان هێڕشی گەورەی بۆسەر کورستان رێکخستوە و کوشتنی هاوڵاتییانی کوردستانی بۆ هێزەکانی خۆی بە جیهاد وەسف کردوە!\nشەڕی بەردەوام لە دژی داگیرکار دوایین چارەسەریی ئێمەیە و دەبێ ئاگر لە دڵی دوژمن بەر بدەین.\nکورد نابێ بیر لەوە بکاتەوە، ئەگەر شەڕ نەکات قازانج دەکات و ئەگەریش شەڕ بکات، لەمە زیاتر زەرەرمەند دەبێت. دەبێ سوپای یەکگرتووی کوردستان پێکهاتوو لە هێزی شەڕکەرو مافپارێزی لایەنەکان دروست بکەین کە هێرش بۆ سەر دەستدرێژییەکانی ئەوان و پێگەکانیان بکەن.\nئێمە دەبێ تەنیا بیر لە بەرژەوەندییەکی تەسکی حیزبییانە و پارچەیی نەکەینەوە و هێزەکانمان وەها بە بیرێکی کوردستانییەوە تەیار بکەین کە جوولەکە ـ ئاسا لە هەموو شوێنی ئەم دنیایە پارێزگاری لە مافەکانی کورد بکەن.\nدوایین دەرفەتی ئێمە لەم سەدەیەدا هاتوەتەئاراوە و لەم دابەشکارییە تازە جیهانییەشدا نابێ بێبەش بکرێین.\nدەبێ ناوەندێکی گەورەی پلاندانانی کوردی دابمەزرێنین کە هێزی پارچەکان لە خۆیدا کۆبکاتەوە و ئەمەش بە لەخۆبوردوویی و هەستێکی نەتەوەییانەی بەرفرەتر لە جارانمانەوە دەکرێت، چونکا دوژمن حەسێبی پارچەیەکی لەسەر ئێمە کردوە و دەیەوێ بە لەتکراوی بمانهێڵێتەوە و ئێمەش تا ئەم رێکەوتە حەزمان لە دابڕان و بەژەوەندیی بچووک بووە و هێزە گەورەکەی خۆمان بە فیڕۆ داوە کە لە نەبوونی یەکێتیی هێزەکانی کورددا بە ئەم کارە خۆبەخۆ جێبەجێ بوە و پلانی دابڕاندنی ئێمە لە یەکتر – کە پلانێکی قووڵی دوژمنانی کورد بوە – تا ئێستاش بوونی هەیە و کاری پێدەکرێت.


بەیان ئیبراهیم: لە نێوان ئابوری سەربەخۆ و ئابوری خێڵدا، کوردستان بەرەو کوێ.؟ – WTARIKURD\nبەیان ئیبراهیم: لە نێوان ئابوری سەربەخۆ و ئابوری خێڵدا، کوردستان بەرەو کوێ.؟\nکاتێک باس لە ئابور سەربەخۆ دەکرێت، دەبێت ئەو بنەمایانە لەبەر چاو بگێرێت کە لە ڕوی زانسیتی ئابوریەوە پێوانە دەکرێت، هەر کات ئەم پیودانگەی ون کرد ئەوا جگە لە دروشمێکی سیاسی و بۆ ئامانجێکی سیاسی هیچی تر ناکات، ئەو کاتانەی کە حکومەتی هەرێم کە لەسەر بنەمای کلتوری خێل دروست بو وە خۆی هیچ بنەمایەکی حکومداری و دەوڵەتداری نەبو، کە کلتوری خێڵ تەواوی بونیادی ئەم بەناو دەوڵەتەی داگیر کردبو، شوێنێک نامێنێتەوە تا باسی ئابوور سەربەخۆی تیا بکەیت، ئەمە لە کاتێکدایە ئابوری سەربەخۆ لە سادەترین مانادا واتای بەرهەمهێنان بە ئاستی پێداویشتیەکانی ناوخۆ و فرەی لە داهاتەکاندا، هەر لە سێکتەری کشت و کاڵ و سامانە سروشتیەکان و گەشت و گوزار و پیشەسازی تا دوایی، کە دەکاتە فرەی لە بەرهەمهێناندا، بە ڕادەیەک ئەگەر یەکێک لەو سێکتەرانە توشی کێشەیەک بو سێکتەرەکانی تر توانای پڕ کردنەوەی ئەو بۆشاییانەی هەیە، ئەوەی حکومەتی هەرێم بەکاری دەهێنا جگە لە دروشمێکی سیاسی بەرەو ڕووی بەغداد هیچی تری نەدەکرد، لە ناوخۆشدا ئەو ئابورییە تەنها خزمەتی چێنێکی تایبەتی دەکرد وەک چینی دیوەخانی خێڵەکان، چونکە ئابووری سەربەخۆ بەستراوە بە سیستەمێکی سیاسی تەندروستەوە، وە دامەزراوەکان لەسەر بونیادێکی دروست بێت ، بەڵام نەک نەتوانراوە ئابووریەکی سەربەخۆمان هەبێت بەڵکو نەتوانراوە سیستەمیکی سیاسی گشتگیری سەربەخۆمان هەبێت، تا بتوانیت ئابووری سەربەخۆ ڕابگەیەنیت.\nلە هەرێمی کوردستاندا کە کۆی سێکتەرەکان بەهۆی باڵادەستی حوکمێکی خێڵەکیەوە توشی قەیرانێکی گەورە بوە تا ئەو ئاستەی کۆی پیشەکان تێک چوە، چۆن دەتوانرێت لە ڕێگەی تەنها هەناردەکردنی نەوت و غازەوە سوکانی بۆری با بدەیت بڵێیت ئابووری سەربەخۆ و کۆی سێکتەرەکانی تری ئابووری تەواو توشتی داڕمانێکی قورس بوبێت، ئەمە لە کاتێکدایە نەوت و غاز بەتایبەت غاز کە گرنگیەکی جیهانی گەورەی هەیە ناتوانرێت ببێتە یەکێک لە بنەما گەرنگەکانی ئابووری سەربەخۆ، چونکە غاز و نەوت بەستراوە بە نرخەوە و نرخیش لەسەر خواستی بازار هەڵکشان و داکشانی هەیە ، ئەمە وا دەکات کاتێک حکومەتێکی وەک حکومەتی هەرێم باسی ئابووری سەربەخۆ دەکات جگە لە دروشمێکی سیاسی لە ناو کلتورێکی خێڵەکیدا هیچی تر ناکات.\nکاتێک تۆ وەک کیانێکی سیاسی لە ئاست جیهاندا دەوڵەتیکی باوەڕ پێکروات نیە، چۆن دەتوانیت خاوەنی ئابووری سەربەخۆ بیت، کە پێچەوانەکی ڕاست دەرچو لە بری ئابووری سەربەخۆ بوینە ئابووریەکی پاشکۆ و ئەوەی زیاتر سودمەند دەبو کۆمپانیاکانی بازرگانی نەوت (دنۆ و شیڤرۆن و ئێکسۆن مۆبێل ..هتد) و ولاتی تورکیا بو.\nکاتێک دەوڵەتی سەربەخۆت نیە کەواتە لە ئاست سیاسەتی نێو دەوڵەتیدا بەستراوی بە گۆڕانی سیاسەتی ناوچەیی و جیهانیەوە ئەمەش لەو گۆرانانەدا ڕو دەدات کە لە ئاست نەخشە و جوگرافیای سیاسیدا ڕو دەدات، ئەوەی ڕونە ئێستا سیاسەتی جیهانی لە ئەجێندایاندا نیە دەسکاری نەخشەی سیاسی عێراق و سوریا بکەن، کەواتە ئەگەر بە هۆی داعشەوە لەرزەیەک لە سیاسەتی جیهانیدا ڕوی دا بێت و توانیبێتت تا ئاستێک نەوت و غاز بفرۆشیت، ئەوا دوای کۆتایی هاتنی ئەو لەرزەیە دەگڕێتەوە سەر دەوڵەتی عێراق، بەداخەوە کە دەبو ئەو پارەیەی کە دەهاتە کوردستان لە سێکتەرەکانی تردا بەکار بهێنرایە تا کۆی سیکتەرەکان چالاک و بەرهەمهێن بونایە کە لە ئێستادا دوای پەککەوتنی سێکتەری نەوت و غاز دەمانتوانی لەسەر سێکتەرەکانی تر خۆمان بگرین و توشی ئەم داڕمانە قورسە نەبوینایە.\nئەوەی هەیە و بانگەشەیان بۆ دەکرد نەک ئابوری سەربەخۆ نیە ، کە بتوانێت ئاسایشی نەتەوەی و نیشتمانی بپارێزێت و تاک پشتی پێ ببەستێت، بەڵکو ئابوریەکە ڕێک پێچەوانەکەی ڕاستە کە خێڵەکیە و لە پێناو خێل و ئاغا و دیوەخانەکاندا بوە و سودمەندی یەکەم سەرانی خێلەکان بوە و زەرەرمەندی سەرەکی ئابوری سەربەخۆ و بونیادی ئەو دەوڵەتە بوە کە دیسانەوە هەر خێڵەکی بوە، بە مانەیەکی تر ئەو ئابوریە سەربەخۆیەی سەرانی حکومەتی هەرێم دەیان وت ڕێک دژی ئەو بونیادە گرنگانە بون کە دەکرا لە پاشەڕۆژدا دوڵەتی لەسەر بونیاد بنرێت، وەک بینیمان لە سایەی ئابووری سەربەخۆ و ڕیفراندۆمێکی دراسە نەکراو چی دۆخێکمان بەرهەم هێنا، کە دوا جار ئەوەی باجی قورسی ئەم هەڵانە دەدات سەرانی ناو خێڵ و دیوەخان نین، بەلکو ئەو خەڵکەیە کە هیچ خێری لەو داهاتە کاتیە وەرنەگرت و وەک ڕەعیەت و کۆیلە حسابمان بۆ دەکرا.\nبەیان ئیبراھیم: ژن و شیعر… - 2021-06-08\nمحەمەد بەرزی: کەپسە و یەکگرتووی ئیسلامی.\nبەیار عومەر: جیاكردنه‌وه‌ی لامه‌ركه‌زیه‌ت له قه‌ومچێتی.


2021.05.08 - 02:18\nموقتەدا سەدر ڕایگەیاند شاری قودس دەبێت بۆ هەموو ئاینەكان بێت نەك تاقمێكی تاوانبار "كە مانای پیرۆزی و ئاین و بیروباوەڕ نازانێت"، ئەمەش وەك كاردانەوەیەك بۆ هەڵكوتانە سەر نوێژخوێنانی تەراویحی مزگەوتی ئەقسا لە لایەن هێزە ئەمنییەكانی ئیسرائیلەوە.\nسەدر لە تویتێكدا ( 8 ئایاری 2021) پەیامێكی ناردووە بۆ فەلەستینییەكان كە ئەوان لە شاری نەجەفەوە دژی دوژمنەكەیان دەوەستنەوە كە دوژمنی ئەمانیشە وەك ئاماژەیەك بۆ ئیسرائیل.\nپۆلیسی ئیسرائیل شەوی ڕابردوو هەڵیكوتایە سەر نوێژخوێنان لە مزگەوتی ئەقسا و بەپێی گرتە ڤیدیۆییەكان و ئاژانسەكانی هەواڵ هێزە ئەمنییەكانی ئیسرائیل لە ڕێگەی بەکارھێنانی بۆمبی دەنگی و فرمێسکرێژەوە ھەوڵی بڵاوەپێکردنی نوێژخوێنانی لە نێو حەرەمی پیرۆز داوە.\nجگە لەوە، لە ئەنجامی ڕێگەگرتنی پۆلیسی ئیسرائیل لە چوونەژوورەوەی فەڵەستینییەکان بۆ ناو مزگەوتی ئەقسا لەدەرگایەكیتری مزگەوتەكە گرژی دروستبووە و بەدوای ئەمەشدا هەڵمەتێكی ئیدانەكردن لە وڵاتانی میسرو قەتەر و توركیاو ئوردنەوە ڕوبەڕووی ئیسرائیل كراوەتەوە و وڵاتە یەكگرتووەكانی ئەمەریكاش نیگەرانی خۆی دەربڕیوە لە پەرەسەندنی گرژییەكانی شارەكە.\nهەڵوێستى سەدر لەسەر پۆستى سەرۆک کۆمار و دانانەوەى کازمی ئاشکراکرا\n2021.05.19 - 09:07\nموقتەدا سەدر داواى سوتاندنى ئاڵاى ئەمریکا و ئیسرائیل دەکات\n2021.05.14 - 17:10\nسەدر پەیوەندی بە حەماس و جیهادەوە کرد\n2021.05.12 - 08:57\nموقتەدا سەدر داوایەکى بەپەلە لە حکومەت دەکات\n2021.05.10 - 11:32\nشیکار؛ بۆچى کەمترین ژمارەى کاندید لەپارێزگاکانى هەرێمدایە؟\n2021.05.20 - 17:53\nعێراق لەسەر گواستنەوەى فڕۆکەى ئێف 16 بۆ هەولێر و سلێمانى رونکردنەوە دەدات\n2021.05.20 - 17:31\nداوای دانانی کۆمەڵێک مەرج بۆ ڕۆژنامەنوس و دەزگا میدیاییەکان دەکرێت\n2021.05.20 - 16:55\nنوسراوی فەرمی؛ بڕێک پارە بۆ سلێمانی تەرخان دەکرێت\n2021.05.20 - 16:32


خەتیب زادە : ئێران لەسەر ئاسایشی نیشتمانیی لە گەڵ کەس دانوستان ناکات - SAHAR KURDISH (Sorani)\nخەتیب زادە : ئێران لەسەر ئاسایشی نیشتمانیی لە گەڵ کەس دانوستان ناکات\nکانونی یه‌که‌م 21, 2020 14:26 Asia/Tehran\nوتەبێژی وەزارەتی دەرەوی ئێران بە ئاماژە بەوەی کە کۆماری ئیسلامیی ئێران سەریەتی بەرگریی خۆی ھەیە و بە گوێرەی دەجوڵێتەوە ، گوتی : ئێران لە خۆڕاگریی زۆرینەدا نیشانیدا لە بارەی ئاسایشی نیشتمانیی و بەرژەوەندیی باڵای خۆی لە گەڵ دانوستان ناکات .\nسەعید خەتیب زادە وتەبێژی وەزارەتی دەرەوەی ئێران سەر لە بەیانیی ئەمڕۆ دوشەممە لە پرێس کۆنفرانسێک دا کە بە شێوەی ئۆنلاین بەڕێوەچوو ، گوتیشی: رێککەوتنی ناڤۆکی ، دانوستانی بۆکراوە ، ئیمزا کراوە و یەکلابووەتەوە ، کە وابوو کەس ناتوانێ وابیربکاتەوە کە ئەم بابەتە دیسان جێی گەڕانەوەی ھەیە و دانوستانی بۆ دەکرێ .\nخەتیب زادە لە درێژەدا بە ئاماژە بە بەڕێوەچوونی دانیشتنی نافەرمیی وەزیرانی دەرەوەی ئەندامی رێککەوتنی ناڤۆکی گوتی : ئەم دانیشتنە کە ئەمڕۆ بە شێوەی ڤیدیۆ کۆنفڕانس بەڕێوەدەچێ ، لەسەر بابەتەکانی ھاوپێوەند بە رێککەوتنی ناڤۆکی نیە ، بەڵکوو کومەڵێک گۆڕانکاریی چەند مانگی رابردوو تێیدا تاووتوێ دەکرێ .\nخەتیب زادە لە بارەی لێدوانی وەزیری دەرەوەی کەنەدا کە بانگەشەی کردووە ئەم وڵاتە لە کاتی رازی نەبوون لە رەوتی لێکۆڵینەوە و سزادانی ئەنجامدەرانی داکەوتنی فڕۆکە ئۆکراینیەکە ، سکاڵا لای دیوانی دادی لاھە بەرز دەکاتەوە ، گوتی : لێدوانی دەستتێوەردەرانەی کاربەدەستانی کەنەدی جێی قەبوڵ نیە ، راپۆرتی تەکنیکی ئامادە کراوە و بەمزوانە بڵاودەبێتەوە .\nئاژانسی نێونەتەوەیی وزەی ناڤۆکی\nپیرۆز کردنی ساڵگەڕی لەدایک بوونی متفەڕکی ئیمامی عەلی(ع)ـە\nتەخت ڕەوانچی: بایکۆتەکانی سەر ئێران دەبێ ھەتا سێ مانگی دیکە ھەڵوەشێتەوە


دەركەوتن و بڵاوبوونەوەی ئایینی یارسان- كاكەیی\n(ئایینی كاكەیی) وەك ئایینێكی تری كوردستانی، مێژووییەكی ناڕوونی لەنێو تۆمارە مێژووییەكاندا هەیە. تەنانەت یەكێكە لەو ئایینانەی، بە چەندین زاراوەی جیاجیا هاتووە، وەك (كاكەیی، یارسان، عەلی ئیلاهی، قەڵغانی، درووز).\nسەرەتای دەركەوتنی ئەو ئایینە ڕوون نییە، بەڵام بە گەڕانەوە بۆ سەرچاوەكان دەگەینە ئەوەی، كە دوای ئایینی ئێزدی دەركەوتووە و شوێنی دەركەوتنیشی خاكی كوردستان بووە. بەپێی چەند تۆمارێكی مێژوویی، لە سەردەمی دەوڵەتی ماد ئاماژە بە زاراوەی (كاك) وەك پێكهاتەیەكی نێو دەوڵەتەكە كراوە.\n(ئەلمەسعوودی)ش وەك گەشتیارێكی عەرەبی و ئیسلامی، ئاماژەی بە هۆزێكی كوردی چیانشین كردووە، كە ئەو بە (كاهكاهی) ناوی هێناوه. زۆریش پێدەچێت مەبەستی ئەو گەشیتارە ئیسلامییە، بوونی كۆمەڵێكی ئایینی بووبێت لە ناوچە شاخاوییەكانی كوردستان، كە لە چوارچێوەی سیستەمی هۆزایەتیدا ژیابن. ئەوەش دیاردەیەكی ئاسایی و باوی سەردەمەكە و تەنانەت قۆناغەكانی دواتریش بووە.\n(فەیروز ئابادی)ش وەك فەرهەنگناسێكی عەرەبی و ئیسلامی، ئاماژەی بە زاراوەی (كاكا) كردووە، بەڵام وەك كۆمەڵێكی ئایینی نا، بەڵكوو وەك ناوێك بۆ مانای (ترسنۆكی هەڵاتوو و دوژمنی دز). مەبەستیش لێی ئەوانە بووە، كە یان ترسنۆك بوون، یان دژایەتیی كاری دزییان كردووە و هەوڵی بنبڕكردنیان داوە. بەو بۆچوونەش بێت (كاك) لە مانای یەكەمدا بۆ كەسێكی بێدەسەڵات و لە مانای دووەمدا بۆ كەسێكی ڕەوشتبەرز هاتووە، كە دژی دیاردەی دزیكردن بوون. هەردوو ماناكەش لە پەیڕەوانی ئایینی كاكەییدا كۆبوونەتەوە، بەوەی زۆر لە ئایینەكەیان ترساون و هەوڵی شاردنەوەی ناوەڕۆكی پەیام و ڕێوڕەسمە ئایینییەكەیان داوە. هەروەها دیاردەی دزی و دزیكردن لایان تاوان و قەدەغە بووە.\n(پارێزەر عەباس ئەلعەزاوی)یش بە (كاكەیی) ناوی هێناون و زاراوەكەشی بۆ وشەی (كاك)ی كوردی گەڕاندووەتەوە و پێی وابووە، لە ڕووداوەكەی (سوڵتان ئیسحاق) وەرگیراوە. ڕووداوەكەش ئەوە بووە، كە كاتێك (شێخ مووسا و شێخ عیسا) كوڕانی (شێخ بابا عەلی هەمەدانی) لە زێدی خۆیانەوە هاتوونەتە گوندی (بەرزنجە) و ویستوویانە مزگەوتی گوندەكە نۆژن بكەنەوە، دەستیان داوەتە كارەكە و گەیشتووەتە ئەوەی سەری مزگەوتەكە دارەڕا بكەن و بیگرن، كاتێك كارەكەیان ئەنجام داوە، یەكێك لە دارەكان كورتی هێناوە و نەگەیشتووەتە ئەو سەری دیوارەكە، بۆیە لەو كاتەدا (شێخ عیسا) بە (شێخ مووسا)ی برا گەورەی گوتووە (كاكە بیكێشە). واتە (كاكە دارەكە ڕابكێشە).\nدواتر (ئیسحاق)، كە یەكێك بووە لە كوڕەكانی شێخ (عیسا) و لەگەڵ برا گەورەكەی هاوكاریی باوكی و مامی كردووە، ئەویش بە بە برا گەورەكەی گوتووە (كاكە بیكێشە). كاكیشی دەستی داوەتە دارەكە و دواتر (ئیسحاق)یش ئەمسەری دارەكەی گرتووە و ئیتر دارەكە درێژ بووە و گەیشتووەتە ئەوسەری دیوارەكە. بەوەش كارەكەیان تەواو كردووە.\nئەو ڕووداوە لای كاكەییەكان بە موعجیزەیەكی (شێخ ئیسحاق) زانراوە، كە دواتر بە (سوڵتان ئیسحاقی بەرزنجی) یان (سوڵتان سەهاكی بەرزنجی) وەك گەورە كەسایەتیی ئایینەكە ناسراوە.\nلەو تۆمارانەشەوە دەگەینە ئەوەی كە مێژووی دەركەوتنی ئایینەكە بۆ پێش دەركەوتنی (سوڵتان سەهاك) دەگەڕێتەوە، كە لای بەشێكی پەیڕەوانی ئەم ئایینە و ئایینناس و مێژوونووسان و توێژەران، بە ڕابەر و دامەزرێنەری ئایینەكە دانراوە.\nتەنانەت پێش ئەویش چەندین كەسایەتی و پێشەوا و رابەڕی ئایینەكە هەبوون، وەك (بەهلوولی ماهی، شاخوشینی لۆرستانی). واتە ئەوەندە كۆن نییە هێندەی ئایینی ئێزدی، وەك لە (سەرەنجام) كتببی پیرۆزی ئەم ئایینەدا هاتووە. ئەوەندەش نوێ نییە، وەك سەرچاوەكانی مێژووی ئیسلام باسی دەكەن، بەڵكوو بۆ چەندین سەدە پێش زایین دەگەڕێتەوە. ئەمەو سەرچاوەكەشی بۆ شوێنكەوتووانی (عەلی كوڕی ئەبی تالیب/ڕ.خ) ناگەڕێتەوە، وەك هەندێك سەرچاوە باسیان لێ كردووە، بەڵكوو خودی ئایینەكە مێژووییەكی دوورتری بەر لە دەركەوتنی ئایینی ئیسلام و ئەو كەسایەتییە ئیسلامییە هەیە، بەڵام بەهۆی دەركەوتنی ئایینی ئیسلام و ئەو فشارەی لەلایەن دەوڵەتانی خەلافەت و بەتایبەت دەوڵەتانی (ئومەوی و عەباسی) كردیانە سەریان، ناچار كران بكەونە ژێر كاریگەریی ئایینی ئیسلام و ئەو كۆمەڵ و ئایینزایانەی لە ناواخنی ئایینی ئیسلام جیابوونەوە.\nكاتێكیش لە مێژووی ئەو ئایینە و پێشەواكانیان ورد دەبینەوە، دەگەینە ئەوەی كە زۆربەی هەرە زۆری پێشەواكانیان كورد و خەڵكی كوردستان بوون. تەنانەت مەڵبەندی یەكەمی دەركەوتنی ئایینەكەش هەر خاكی كوردستان بووە، بۆیە بوون و بڵاوبوونەوەشی بە ناوچە جیاجیاكانی كوردستاندا، دیاردەیەكی نامۆ نەبووە.


Home About Activities Top Stories A seminar about Iraq constitution\nA seminar about Iraq constitution\nب بەرهەڤبوونا سەرۆكێ زانكۆیا دهۆك (پ.د. مصلح محەمەدسەعید دهۆكی) و چەندین مامۆستا و قوتابیێن زانكۆیێ روونشتنەك بۆ هەر هەر دوو سیاسیێن ناڤدار، (ستاف وورد) راوێژكار و نڤیسەر و (ئامەد دەمیركان) نڤیسەر و ئەكادیمست، ل هولا دوو ل سەنتەرێ رەوشەنبیری و جڤاكیێ زانكۆیا دهۆك ئەنجامدا.\nسەرۆكێ زانكۆیا دهۆك (پ.د. مصلح محەمەدسەعید دهۆكی) دپەیڤا خودا گۆت:" دان و ستاندن لسەر ئاریشەیێن هەرێما كوردستانێ و عیراقێ دڤێ قوناغێ دا گرنگیەك تایبەت هەیە و ب تایبەت دناڤ زانینگەهێ دا، د بنەرەتدا دستوور بنگەهێ هەرە بلندێ هەرەما یاسایێ یە د وەلاتی دا و هەمی یاسایێن وەلاتی ل ژێر رووناهیا وی دهێنە دارشتن، هەروەسا سیستەمێ حوكمرانی و برێڤەبرنێ تێدا دهێنە دیار كرن، كارێن هەرسێ دەستهەلاتێن وەلاتی و پەیوەندیا د ناڤبەرا وان دا و سنوورێن دەستهەلاتێن وان و پێگیری و مافێن سەرەكی یێن هاولاتیان و گەرەنتیێن وان بەرامبەر دەستهەلاتان دیار دكەت، ئەگەر ئەم سەحكەینە دستوورێ عیراقێ یێ سالا 2005 ئەوێ نوكە دهێتە بجهئینان ژ لایێ ناڤەرۆكێ و نڤیسینێ ڤە، رەنگە گەلەك مافێن گەلێ كورد تێدا هاتبنە دەستەبەركرن و تێدا ب جوانی هاتبنە دارشتن هەر ژ مادێ 140 (ل دۆر دەڤەرێن كێشە ل سەر) و چەندین مادێن دیتر یێن گرێدایی ئازادی و مافێ مرۆڤی و رادەربرینێ و هەلدانا بیرێن نوی یێن پەترۆلێ و مافێ وەلاتیبوونێ، بەلێ ژ لایێ ب جهئینانێ ڤە حكومەتا عیراقێ (ئانكو بەرفرەهتر بێژین) ئەو دەستهەلاتێن پشتی دەركەفتنا ڤی دستووری حوكم ل عیراقێ كری و هەتا نوكە چەند پێگیر بووینە ب ڤی دستووری ئەڤە جهێ پسیارێ یە ل نك هەر تاكەكێ كورد، كو هیڤیێن مەزن ب عیراقا نوی ڤە دبرن كو ئەم پشكەكا كاریگەربووین د دانانا ڤێ عیراقا نوی دا و ب ئارەزومەندانە پشتی شەرێ ئازادكرنا عیراقێ ل سالا 2003 جارەكا دی ئەم چووینە د گەل عیراقا نوی یا فیدرال و هەمی تێكوشینا سەركردایەتیا كوردی بۆ سەركەفتنا ئەزموونا عیراقا نوی بوو (عیراقەكا فیدرالی دیموكراتی) بەلێ ڤان هەولان سەرنەگرتن".\nسەرۆكێ زانكۆیا دهۆك دیاركر:" چونكو ئاریشا مە ل گەل عەقلیەتا دەستهەلاتدارێن عیراقێ یە، چەند دستوور بهێنە نڤیسین و چەند مادە و یاسایێن سەردەمیانە بهێنە تەشریع كرن ب تنێ ئەو لوژیكا هێزێ دزانن، هەر ژ دامەزراندنا دەولەتا عیراقێ و هەتا نوكە ئاریشا مە كوردان ل گەل ڤێ عەقلیەتێ بوویە، ئەو عەقلیەتا چ ژ دستووری نەزانیت و باوەری ب مافێ یێ بەرامبەر نەبیت، باوەری ب مافێ مرۆڤی نەبیت باوەری ب پرەنسیپێن گشتی یێن برێڤەبرنێ نەبیت تەنانەت باوەری ب دانوستاندنان ژی نەبیت، دستوور چەند جوان بۆ بهێنە نڤیسین یا بێ مفایە و ئەنجام دێ ئەڤە بن یا نوكە ئەم دبینین، ل كاودانەكێ وەكو یێ نوكە و پشتی عیراقێ پەیوەندیێن خۆ ل گەل هەرێمێ گەهاندینە ڤی رادێ نوكە ئەم دبینین و هوسا رەفتارێ ل گەل هەرێمێ دكەت، بۆ حكومەتا هەرێمێ ژی سەرەدەری و پەیوەندی ل گەل ڤێ عەقلیەتا ل بەغدا دەستهەلاتدار دێ یا ب زەحمەت بیت، دانوستاندنان چ مفایێ خۆ نابیت ئەگەر بەغدا رێزێ ل بۆچوونا هەرێمێ نەگریت و وەكو وان دڤێت دستوور و یاسایان بخۆ تەفسیر بكەن، چونكی ئەگەر د بنەرەت دا حكومەتا عیراقێ پێگیری ب دستووری كربا و بەندێن ڤی دستووری ب دروستاهی بجهئینابان رەوشا نوكە عیراق تێدا نە دگەهشتە ڤی رادەی، ب تایبەت كو شارەزایێن دستووری ئاماژێ ددەنە وێ چەندێ كو حكومەتا عیراقێ نێزیكی 50 بەندێن دستووری ل گەل هەرێما كوردستانێ پێشێل كرینە، ب دیتنا مە ئەڤ پێشێل كرنە دەستپێكا سەرهلدانا قەیرانانە د ناڤبەرا حكومەتا هەرێمێ و حكومەتا مەركەزی، پشتی ئەڤ قەیرانە ژی پەیداكری نوكە یا ئامادەنینە بزڤریتە دانوستاندنان ل گەل هەرێمێ، كو ئەڤە ب خۆ ئاماژەكە ژبۆ وێ چەندێ حكومەتا بەغدا باوەری ب وی دستووری نینە ئەوا ئەو پرۆپاگەندێ بۆ بجهئینانا وی دكەت و دڤێت بهێتە بجه ئینان، ژبەر هندێ ئەم دبینین كو ئەگەر ل داهاتی دانوستاندن ژی د ناڤبەرا هەرێمێ و بەغدا دا چێببن دڤێت كەسێن دستوور زان و یاسازان شیرەتێن وان بهێنە وەرگرتن و مفا ژێ بهێتە دیتن بۆ دانوستاندنان، چونكو ئەگەر ل دیف دستووری كار برێڤە بچن كەلەك ژ ڤان كارێن نوكە عیراق بەرامبەر هەرێمێ دكەت دێ هێنە راوەستاندن و گەلەك كارێن هەرێم دكەت د دستووری نە و دێ د بەرژەوەندا هەرێما كوردستانێ دابیت".\nلدووڤدا هەر دوو سیاسیێن ناڤدار، (ستاف وورد) راوێژكار و نڤیسەر و (ئامەد دەمیركان) نڤیسەر و ئەكادیمست، دەست ب سمینارێن خۆ كر لگۆر دستور و مافێن گەلان و دستورێ عیراقێ یێ سالا 2005ێ، پاراستنا مافێن مللەتێ كورد یێن تێدا هاتینە دیاركرن، دیسان گرنگیا دستوری بۆ هەر وەلاتەكی و چەوانیا سەرئێخستنا پروسیسا دیموكراسیەتێ برێكا دستوری.


دوژمنی دەرەکی، نێعمەتی ئیلاهی\n22:45 - 15 خاکەلێوه 2719\nبۆ حکومەتە سەرتاپا گەندەڵکارەکانی وەکوو رێژیمی ویلایەتی فەقیهی، دوژمنی دەرەکی وەکوو پێویستییەکی حاشاهەڵنەگرە کە رێژیم دەتوانێ هۆکارێک بۆ مانەوەی خۆی و شاردنەوەی گەندکارییەکانی بیدۆزێتەوە.\nلەو کاتەدا کە لە شەڕی نێوان ئێران و عێراقدا، خومەینی رایگەیاند شەڕ نێعمەتێکی ئیلاهیە، هەندێ کەس پێیان وابوو کە ئەم رێژیمە لەوپەڕی بڕوا بە دونیای دیکەدا خەریکی بڵاوکردنەوەی مەرگدۆستییە و بەناوی بەهەشتەوە خەریکە لاوان بە لاڕێدا دەبا! بەڵام مانای راستەقینەی ئەو رستەیەی خومەینی لە شوێنی دیکە بوو.\nرێژیمی ویلایەتی فەقیهی، رێژیمێکە کە لە قەیراندا دەژی و بە قەیران و ئاژاوەگێڕی گەشە دەکا و هەرچی زیاتر لە ناوچەدا ئاگر بکەوێتەوە، رێژیم زێدەتر دەتوانێ بە دەستێوەردان و خۆتێخزاندن، پەرە بە بیری شەڕئەنگێزیی بدا.\nلە لایەکی دیکەوە، رێژیمی دیکتاتۆریی وەکوو ویلایەتی فەقیهی، لەبەر گەندەڵی و تاڵانی لەرادەبەدەری بەرپرسانی، ناتوانێ سامانی وڵات بۆ ئاسوودەیی ژیانی خەڵک تەرخان بکا و ئابووریی وڵات بەرەو داڕمانی یەکجاری دەبا.\nهەر لەو کاتەدا، ئەم جۆرە رێژیمانە پێویستیان بەوەیە کە ترسێکی دایمی بخەنە نێو دڵی خەڵکەوە کە دوژمنان و نەیارانی ئێران و ئێرانییەکان ئەوە لە پیلاندان کە ئێران لەتوپەت بکەن و ماڵ و حاڵی خەڵک وێران بکەن! هەر وەک رێژیمی پاشایەتی دەیگوت کە بە نەمانی پاشا، ئێران دەبێتە ئێرانستان! رێژیمی ویلایەتی فەقیهیش دەڵێ بە نەمانی ئەم رێژیمە، ئێران دەبێ بە هەزار تیکە!\nلە وەها دۆخێکدا و لەبەر ئەم هۆکارانە، رێژیمی سەرەڕۆ و گەندەڵی ویلایەتی فەقیهی پێویستی بەوە هەیە کە دوژمنێکی دەرەکیی هەبێ و گەر دوژمنیش نەبێ، دوژمن دادەتاشێ تاکوو پێداوێستییەکانی پێ دابین بکا!\nلە تازەترین نموونەدا، رێژیمی دەستەوەستان و تاڵانکەری ئێران، لەبەرامبەر لافاودا دۆشداماوە و هیچی پێ ناکرێ و بۆ شاردنەوەی هەموو کەمتەرخەمی و نەزانکاری و گەندەڵییەکانی، بیانوو بە ئامریکا دەگرێ کە گەمارۆکانی ئامریکا ناهێڵێ فریای لافاولێدراوان و لێقەوماوان بکەون! ئیدیعا دەکەن کە گەمارۆکانی ئامریکا بێبایەخن و بەئاسانی دەتوانن دەوریان بدەنەوە، بەڵام لەم کاتەدا دەڵێن لەبەر گەمارۆ ناتوانن کەسێکی لافاوبردوو دەرباز بکەن!\nئەوەی راستیی پرسەکەیە، رێژیمی ئێران لەبەر گەندەڵی و پەرەدان بە تیرۆریزم، سامانی وڵاتی بەتەواوی بەفیڕۆ داوە و ساڵانێکی دوور و درێژە کە هەموو شارسازی و سەدسازی و ئاوەدانکردنەوەیەک لە قۆرخی سوپای پاسداران و باندە مافیاییەکانی نێو رێژیمدایە و سەرەڕای ئەوەش هیچ ئیمکاناتێک بۆ حاڵەتی کارەساتە سرووشتییەکان تەرخان نەکراوە . لەم کاتەدا کە لافاوێکی گەورە هاتووە، وەکوو ئەوە وایە کە لێفەشڕە لەسەر هەتیو هەڵدرابێتەوە و نەزانی و بێتوانایی رێژیمی ویلایەتی فەقیهی بەتەواوی دەرکەوتووە و بۆ شاردنەوەی ئەو شکست و ئابڕوچوونەیان، پەنا دەبەنە بەر پاساوی بێبنەمای وەکوو ئەوەی کە ئامریکا بە تاوانبار بناسێنن!\nرێک لە وەها دۆخێکدایە کە رێژیمی ئیسلامیی ئێران دەیسەلمێنێ کە بەردەوام پێویستی بە دوژمنێک هەیە و لەم کاتەشدا خامنەیی رەدی دەکاتەوە کە دوژمنتراشی خراپە!\nبارانێکی بەخوڕی چەند رۆژە کە دەتوانێ لافاوێکی گەورە دروست بکا و کارەساتی لێ بکەوێتەوە، دەیسەلمێنێ کە ئەم رێژیمە زۆر بێبنەما و لەرزۆکتر لەوەیە کە نیشان دەدا و تەنیا شەپۆلێکی بەلرفەی خەڵک دەتوانێ کۆشک و تەلاری تێک بڕووخێنێ.


HDP: وته‌کانی بارزانی له‌گه‌ڵ په‌یامه‌که‌ی ئۆجه‌لان یه‌ک ناگرێته‌وه\nWEDNESDAY, 14 AUGUST 2019 - 10:19\nبه‌شی تورکیا- په‌رله‌مانتاری شانلی ئۆرفای پارتی دیموکراتی گه‌لان له لێدوانێکدا پشتیوانی له قسه‌کانی ئه‌مدواییه‌ی سه‌رۆکی پێشووی هه‌رێمی کوردستان کرد و ڕای‌گه‌یاند: وته‌کانی بارزانی له‌گه‌ڵ په‌یامه‌که‌ی ئۆجه‌لان یه‌ک ناگرێته‌وه.\nبه‌پێی هه‌واڵی کوردپرێس، عومه‌ر ئۆجه‌لان په‌رله‌مانتاری شانلی ئۆرفای پارتی دیموکراتی گه‌لان له لێدوانێکدا پشتیوانی له قسه‌کانی ئه‌مدواییه‌ی مه‌سعوود بارزانی سه‌رۆکی (HDP) پارتی دیموکراتی کوردستان کرد که له دانیشتن له‌گه‌ڵ سه‌رۆک عه‌شیره‌کانی هه‌رێم ڕای‌گه‌یاندبوو و گوتی: لێدوانه‌کانی مه‌سعوود بارزانی زۆر به لای ئێمه‌وه گرنگ و پڕبایه‌خه. که‌سانێک که له‌م عه‌قڵییه‌ته پشتیوانی ده‌که‌ن که چیتر نابێت خوێنی کورد به ده‌ستی کورد بڕژێت؛ ده‌بێ له‌سه‌ر ته‌وه‌ری بایه‌خه هاوبه‌شه‌کانی کورد کۆ ببنه‌وه. له‌م ڕووه‌وه ئێمه ئه‌م دیدگا به ئیجابی وه‌سف ده‌که‌ین و پشتیوانیشی لێده‌که‌ین. هاوکات ئه‌و ئه‌رکانه‌ی که له‌مباره‌وه خراوه‌ته سه‌ر شانمان جێبه‌جێ ده‌که‌ین.\nناوبراو له درێژه‌ی لێدوانه‌کانیدا جه‌ختی کرده‌وه: کورد له ئێستادا پێویستی به یه‌کڕیزی و یه‌کده‌نگییه. بۆ ڕێگرتن له‌م بابه‌ته‌ش هه‌ر ڕۆژ پیلانێک ده‌گێڕن. وته‌کانی بارزانی له‌مباره‌وه گرنگایه‌تییێکی زۆری بۆ ئێمه هه‌یه چوونکه له سه‌ده‌ی 21دا کورد چیتر ته‌حه‌مولی شکستی نه‌ماوه. له‌م پڕۆسه‌یه‌دا لێدوانه‌کانی بارزانی له‌گه‌ڵ په‌یامه‌که‌ی عه‌بدوڵڵا ئۆجه‌لان یه‌ک ناگرێته‌وه و ئه‌مه‌ش نیشانه‌ی هاوبیریی کورد له‌گه‌ڵ یه‌کتره.\nعومه‌ر ئۆجه‌لان زیادیشی کرد: هه‌ر قسه‌یێک که له‌لایه‌ن مه‌سعوود بارزانییه‌وه ده‌وترێت به لامانه‌وه گرنگه. بیرۆکه‌کانی ناوبراو له‌باره‌ی ئه‌وه‌ی که چیتر شه‌ڕ و ئاژاوه دروست نه‌بێت زۆر به لامانه‌وه گرنگه. عه‌بدوڵڵا ئۆجه‌لانیش له‌مباره‌وه ده‌ورێکی به‌رچاوی بینیوه. مه‌سعوود بارزانیش له‌سه‌ر ئه‌م باوه‌ڕه‌دایه. ئه‌م شه‌ڕه که ساڵگارێکه درێژه‌ی هه‌یه ده‌بێ کۆتایی پێبێت.\nشایانی باسه؛ چه‌ند ڕۆژ پێش ئێستا مه‌سعوود بارزانی سه‌ردانی ناوچه‌ی باڵه‌كایه‌تی كرد و له‌گه‌ڵ كه‌سایه‌تی و پیاوماقوڵانی ناوچه‌كه كۆ بووه‌وه و ڕای‌گه‌یاند: "ئێمه نیگه‌رانین له‌م وه‌زعه ناله‌باره‌ی له‌سه‌ر سنووره‌كان دروست بووه. هه‌ندێک جار تۆپباران و بۆردومانی ئێران و توركیا، ئه‌گه‌ر لێره به‌هانه نه‌درێت، نه تۆپباران ده‌كرێت و نه بۆردومان، له‌به‌ر ئه‌وه ده‌بێت عیلاجی ئه‌م وه‌زعه بكرێت به شێوه‌یێک ئیتر خه‌ڵكی ئه‌م ده‌ڤه‌ره چیتر باجی ئه‌و وه‌زعه ناله‌باره نه‌ده‌ن. ئێمه خه‌ریكین به شێوه‌یێک كه نابێت خوێنی كورد به ده‌ستی كورد بڕژێت."


هەست و بیرەوەریی، پاش تێپەڕبوونی 100 دەورەی فێرگەی سەرەتایی پێشمەرگە لە دیمانەیەک دەگەڵ پێشمەرگەیەک\nدیمانە: ئازاد عەباسیان\nلاوی کورد هەر حازرو ئامادەیە\nگیان فیدایە، گیان فیدایە، گیان فیدا!\nزوڵم‌و داگیرکاری‌و خاکی لە بەندکراو، ئەمانە کۆمەڵێک وشەن کە لە مێشکی لاوانی نیشتمانەکەمان دا وەک رەشەبا و گەردەلوولێک بە مۆسیقایەکی فاڵژەوە دەخولێتەوە. بۆ دەربازبوونی گەل لەو وشەگەلە، لاوانی ئازادی‌خواز رێگای جۆراوجۆر دێنە بەرخۆیان، وەک هاتنە نێو ریزەکانی پێشمەرگە بە هەست‌و شووری شۆڕشگێڕیەوە، هەر یەکەو لە لایەک‌و پارتێک. یەکێک لەو لایانە واتە حیزبی دێمۆکڕات هەر لە سەرەتای دامەزرانی‌یەوە بۆتە پاڵپشتی لاوانی وڵات پارێز وەک ماڵە باوانێک. ماڵێک پڕ لە هەست‌و سۆزو خۆشەویستی بۆ خاک‌و نیشتمان.\nئەو لاوانە سەرەتا روودەکەنە دەرگای یەکەمی ئەو ماڵە واتە پەزیرش(ناوەندی وەرگرتن)، پاشان دەنێردرێنە شوێنێکی راهێنانی نیزامی‌و سیاسیی بۆ فێربوونی وانە شۆڕشگێڕیەکان.\nفێرگە شوێنێکە کە ئەوین‌و خۆشەویستی بۆ نیشتمان لای هەر کەسێک بە شێوەیەک پێناسە دەکرێ. شوێنێک کە شووری شۆڕشگێڕی دەبێتە شعووری شۆڕشگێڕی! هەموو وەک یەک لەسەر یەک ریتم دێن‌و دەڕۆن، لە زۆربەیانم کە پرسیوە ئێستا زیاتر بیر لەچی دەکەیتەوە؟ لە وەڵامیان‌دا بیستوومە کە دەڵێن دەترسم کوردستان رزگار بێ‌و ئەمن فریای بەشداری ئەو شانازیە نەکەوم، چونکە لە دەورەی سەرەتایی پێشمەرگەم. ئەمە یانی سۆز، ئەوین‌و خۆشەویستی‌و.... .\nیەکێک لەو مرۆڤانە کە هەر لە سەرەتایی دەستپێکی تەمەنی لاوێتی‌یەوە بەو هەست‌و خرۆشەوە رووی کردە ریزەکانی شۆڕشەوە، هاوڕێمان جەلالی ساڵحی یان خۆمانە بڵێین کاک سەید جەلال.\nئەوەی کە بووە بیانوو بۆم کە ئەو دیمانەیە بێنمە بەر باس، تێ‌پەڕبوونی ١٠٠ دەورە بەسەر دەورەی فێرگەی سیاسی‌ـــ نیزامی کاک سەید جەلال بوو(دیارە دەورەی ١١٠ی فێرگە بووە).\nحەزم کرد کۆمەڵێک بیرەوەری‌و ورەبەرزی پێشمەرگەیەک بە هەموو خەم‌و مەینەتیەکانی ژیان بێنمە بەر باس، خەمی قورس وەک کۆچی ئازیزان.\nسەید جەلال بەم شێوە دواوە لە پێناسەیەکی کورتیی خۆی‌دا:\nلە بنەماڵەیەکی مام ناوەندی شاری بانەی رۆژهەڵاتی کوردستان لەدایک بووم، کورد وتەنی؛ لەوەتەی بەبیرم دێ، هەم. پۆلی یەکەمی سەرەتاییم لە بانە خوێند، پاشان بەهۆی شەڕی نێوان عێڕاق‌و ئێران‌و هەروەها هەڵکەوتوویی سنووریی بانە لەگەڵ عێڕاق(باشوری کوردستان)، بەردەوام لە لایەن فڕۆکە شەڕکەرەکانی عێڕاقەوە بە شێوەیەک بۆردومان دەکرا، کە لەم سەریشەوە لێ‌یان نەدایە لە کاتی گەڕانەوەیان بەشی بانەیان پێ‌دەما و بێ‌بەشیان نەدەکرد، هەربۆیە نەک ئەوەی کە ژیانی تێدا ناخۆش بوو، بەڵکوو کەسیش بە تەمای خۆی نەبوو، هەربۆیە ئاوارە بووین بەرەو سەقزو لەوێ گیرساینەوە. لەوێ دەستم بە خوێندن کردەوە تا دیپلۆمم وەرگرت.\nپێش هاتنت بۆ پێشمەرگایەتی خەریک بەچی بوویت؟!\nوەکوو هەر لاوێکی کورد خەریکی خوێندن بووم، بە قەولی خۆمان زستانان دەم خوێندو پاش تەعتیلاتی قوتابخانە واتە هاوینان لە پەنا بنەماڵەکەم‌دا بۆ دابین بوونی بژیوی ژیان‌و درێژەدان بە نەمر نەژی لە کۆمەڵگای ئێران‌دا دەچوومە کار کردن بۆ ئەوەی شتێک پەیدا بکەین‌و درێژە بە خوێندنەکەشم بدەم.\nئەوەی کە هانی دایت بێیتە نێو ریزەکانی شۆڕشەوە چی بوون؟!\nوەک هەموو لایەک دەزانین زۆر لەمێژە نیشتمانەکەمان لە لایەن داگیرکەرانەوە دەستی بەسەردا گیراوەو نەتەوەکەمان دەچەوسێتەوەو رۆڵەکانی لە ژێر ئازارو ئەشکەنجەو پەتی سێدارە دان‌و خۆشترین ساتەکانی ژیانیان لە کونجی بەندیخانەدا بەسەر دەبەن. سروشتی‌یە لەوەها وڵاتێکی دەست بەسەرداگیراوی تاپۆکراو لە لایەن ئاخوندە مێشک ویشکی سەدە نێوەڕاستی‌یەکان کوا مرۆڤ دەتوانێ چاو لەو هەموو نایەکسانی‌و ناعەداڵەتیانە بنووقێنێ‌و بێ‌غەم دانیشێ‌و پاڵی لێوەدا. منیش وەکوو زۆربەی گەنجانی نیشتمان‌پارێزی وڵاتەکەم ئەو وەزعەم بۆ هەزم کراو نەبوو، بە تایبەتی کە دەم‌دیی زیاد لە هەموو نەتەوەکانی دیکە تەنیا کوردەکانن دێنە کورەخانە و هێزی کاری خۆیان بە نرخێکی هەرزان بە عەجەمان دەفرۆشن لە بەعی دەست حەقێکی کەم‌دا. منداڵ دەت گوت کەوباڕن رۆژ تا ئێوارە لەنێو گڵ‌و خۆڵ‌دا چینیان دەکردو دایکیان کەمتر دەی‌توانی ئاوڕیان لێوەدا، ژنی دووگیان ناچار بوو لە پەنا منداڵەکانی‌دا کار بکا، ئیتر بە چاوی سووک سەیرکردن‌و بێ‌ڕێزی کردن لەلایەن ئەربابەکانەوە گەڕێین. ئەمانە و دەیان نموونەی دیکە هەر لەوێ، مرۆڤی دەهەژاندو نەت‌دەتوانی بیریان لێ‌نەکەیەوە، ئەوانەم زۆر بەلاوە گرینگ بوون‌و بە وردی سەرنجم دەدانێ، چونکە لەوەتی فامم کردۆتەوەو دەوروبەری خۆم ناسیوە هەمیشە هێندێک شتم بۆ پرسیار بووە وەک، بۆچی حکوومەت سەرمایەگوزاری لە کوردستان ناکا؟! بۆچی کارخانەیەک کە بەکەڵک بێ نای‌هێنێتە کوردستان؟! بۆچی ناهێڵێ لە قوتابخانەکان بە زمانی خۆمان بخوێنین؟! بۆچی هەمیشە لە بۆسە دایە بۆ لاوی کوردو....، بە دەیان لەو پرسیارانە؟! بەڵام بە گشتی ئەوە سیاسەتی حکوومەت بووە بە نیسبەت نەتەوە غەیرە فارسەکان بە تایبەتی گەلی کورد؟! کاتێک کە ئەو جۆرە سیاسەت کردنە بە نیسبەت نەتەوەکەتەوە دەبینی‌و لەوێ هیچت لە دەست نایە، هاندەری سەرەکیین بۆ هاتنە نێو شۆڕشەوە!\nکاتێک چوویتە فێرگە بیرت لەوە دەکردەوە کە پاش تێ‌پەڕبوونی 100 دەورەی فێرگەی سیاسی‌ـــ نیزامی ژیانت بەرەو کوێ دەڕوات؟!\nرەنگە ئەوەی من دەیڵێم بۆ زۆربەی ئەو کەسانەی کە بوونە پێشمەرگەو چوونەتە فێرگە هاتبێتە پێش. کاتێک لە پەزیرش بووم‌و باسی کۆماری ئیسلامی‌و سیاسەتە چەپەڵەکانی زۆر دەکرا، دەم‌گوت؛ تۆ بڵێی فریای لانی کەم پێنج شەش مانگ پێشمەرگایەتی بکەوم‌و حکوومەت نەڕووخێ، ئاخر با کاتێک چووینەوە لای خزم‌و دۆستان لەڕووم بێ بڵێم پێشمەرگە بووم، دەنا حەیاشم دەچێ، بەڵام بەداخەوە ئەوە خەریکە لە ١٠٠ دەورەش زیاتر تێ‌پەڕ دەبێ‌و هەرچی کەس‌و کارە نزیکەکانمن چوونە ژیانی ئەبەدی‌یەوە کەچی بەداخەوە حکوومەت هەر لە جێی خۆیەتی‌و تازە بە تازەیی لەگەڵ وڵاتە زل‌هێزەکان رێک دەکەوێ بۆ درێژکردنەوەی تەمەنی دەسەڵاتەکەیان! هەربۆیە بیرم لەوە دەکردەوە کە تا دەتوانم واز لە پێشمەرگایەتی نەهێنم‌و لە پەنا هاوسەنگەرانم‌دا خەبات بکەم، بەڵام رەنگە بیرم لەوە نەکردبێتەوە کە لانی کەم ئایا مردن مەودا دەدا ئەوەندە دەورەیە تێ‌پەڕ دەکەم یان بە واتایەکی‌تر ئەوەندە ساڵە دەتوانم پێشمەرگایەتی بکەم، یان دەتوانم هێندێک لە پلەکانی نێو حیزب دەبڕم.\nبە شاهیدی هەموو هاوڕێ‌یانت، لە سەرەتای پێشمەرگایەتیت‌دا تاکوو ئێستا پێشمەرگەیەکی سەرکەوتوو بوویت. کەس یان کەسانێکت وەک ئۆلگوو بۆخۆت دانابوو؟!\nلوتفت هەیە کاک ئازاد گیان. دیارە نەک هەر لە پێشمەرگایەتی‌دا بەڵکوو لە ژیانی ئاسایی رۆژانەش‌دا پێویستە لە ژیانی دەوروبەری خۆت چ ئەوانەی نەماون‌و فەوتیان کردوە یان ئەوانەی لە حاڵی حەیات دان‌و دەژین، دەکرێ چاویان لێ بکەی‌و وانەی باشیان بۆ ژیان لێوە فێر بی. جا ئەو یاسایە بۆ دەورانی پێشمەرگایەتی‌و سیاسی رەنگە زیاتر لەجێی خۆی‌دا بێ. هەربۆیە بە شانازی‌یەوە لە ژیانی پێشمەرگایەتی‌و سیاسیی زۆر لە هاوسەنگەرانم شت فێر بووم‌و کردوومنە تۆشەی ژیانی پێشمەرگایەتی‌و تەنانەت ژیانی ئاسایی رۆژانەی شەخسیشم، هیوادارم قوتابی‌یەکی باش بووبم چ ئەوانەی بە رەحمەت چوون‌و شەهید بوون‌و چ ئەوانەش لە حاڵی حەیات دان‌و هەنووکە پێکەوە درێژە بە خەبات دەدەین.\nلە بیرمە جارێکیان کە تیمێکی پێشمەرگە دەیان‌ویست بچنەوە نێوخۆی رۆژهەڵات، جەنابیشت دەت‌ویست بچیتەوە، بەڵام بەهۆی کاروباری ئۆرگانیەوە ئۆرگانەکەت ئەو ئیزنەی پێ نەدەدای، چ هەستێکت هەبوو لەو کاتەدا؟!\nئەگەر لە بیرت بێ تا ئەو شەوەش کە بۆ بەیانی دەچووینەوە هەموو شتێکمان ساز کردبوو کە بۆ بەیانی وەڕێ بکەوین، بەڵام ئاگاداریان کردمەوە کە جەنابت ناچیتەوەو کەسێکی دیکە لە باتی تۆ دادەنێین! کە ئەوەم بیست هەر لە جێی خۆم وشک بووم، تا ماوەیەک هەر قسەم بۆ نەکرا لە حەیفان، کورد وتەنی؛ لە ژێرە هەر بۆڵەشم دەهات. لەگەڵ هاوڕێ‌یەک دانیشتبووین و دڵ خۆشی دەدامەوە. منیش وتم؛ مادام کە من نەچوومەتەوە یاڕەبی ئەوانیش بگەڕێنەوەو لە سنوور بەولاوەتر نەچن! ئەو هاوڕێ‌یەم پێم پێکەنی، وەک ئەوەی بە شێتم بزانێ. بەهەرحاڵ کەوتینە بەیانی‌و وەڕێ کەوتن. پاش نیوەڕۆ زەنگیان بۆ لێدام مزگێنیمان دەیە دوعاکەت گرتی‌و هاتنەوە. باوەڕ بکە پێم ناخۆش نەبوو(بە پێکەنینەوە) کە هاتنەوە هەر لەبەر ئەوەی من لەگەڵ نەبووم. یانی تا ئەو رادەیەم پێ ناخۆش بوو.\nئەگەرچی دەشت‌زانی ئەو جۆرە سەفەرانە گەڕانەوە یان نەگەڕانەوەی نادیارە، چی ئاوا بێ‌تاقەتی کردبووی؟!\nلەسەر ئەو باوەڕەم کە ئەگەر ئەجەلت نەهات لەنێو ئاگریشت هاوێن هیچت لێ‌نایە، بەڵام ژیانی پێشمەرگایەتی مادام دەستت دابێتە چەک، بۆ کەس زەمانەت کراو نیە، وەک ئەوەی کە دەڵێن هێندێک شت ئەجەل نزیک دەکاتەوە. دیارە خەباتەکەی ئێمە بۆ رۆژهەڵاتە، لەوێ خەڵکەکەمان پێویستیان بە ئێمەیە، ئەوە جەبری زەمانە خستووینەتە دەشتی کۆیەو کەوتووینەتە تاراوگەنشینی، دەنا دەبوو لەنێو خەڵکەکەمان‌دا بین‌و لە نزیکەوە ئاگامان لە غەم‌و مەینەتی‌و کوێرەوەریەکانیان بێ. وەک چۆن بۆیان بووینەتە پێشمەرگەو گیانی خۆمان کردۆتە قەڵغان‌و بە خوێنی خۆمان بەرگری‌یان لێ‌دەکەین، ئاواش پێمان خۆشە لەنێو ئەوان‌دا بژین‌و بمرین، چونکە بەڕاستی پێشمەرگەو گەل وەک ماسی‌و ئاو وان بێ یەک ناژین! بەبێ یەک هیچ مانایەک نادەن!\nچ وتەیەکت هەیە بۆ ئەو لاوانەی کە دەورەی فێرگەیان تازە تێ‌پەڕ کردوە، واتە 100 دەورە پاش جەنابت؟!\nلەبەرکردنی بەرگی پیرۆزی پێشمەرگایەتی شانازی‌یەکی گەلێک بەرزو پیرۆزە، چونکە کەسایەتی بە ئینسان دەبەخشێ. هیوادارم ئەو لاوانەی دێنە نێو ریزەکانی شۆڕشەوەو چەکی شەرەف دەکەنە شان، بزانن کە کەسایەتی‌یەکی دیکەیان هەیە، نەکەن بە رێگای خیانەتەوە ئەو کەسایەتی‌یەیان لەکەدار بکەن. دیارە گرینگ ئەوە نیە چەند دەورە پێشمەرگایەتی دەکەن، گرینگ ئەوەیە ئەو ماوەی پێشمەرگەن، پێشمەرگەیەکی دەست پاک، داوێن پاک، زمان خاوێن‌و بە دیسیپلین‌و لە هەمان کات‌دا لە هەوڵی پێگەیاندنی خۆشیان‌دا بن، چونکە پێشمەرگایەتی ئێستا بە حوکمی ئەوەی لە تاراوگەنشینی داین‌و وەک ساڵانی رابردوو بە بەردەوامی چالاکی چەکداری ناکرێ‌و کەمترە، دەرفەتێکی زیاتر هەیە بۆ خوێندنەوەو تەنانەت درێژەدانی خوێندنیش هەروەک زۆر کەس شەهادەی بەرزیان بەدەست هێناوەو هەنووکە لە پەنا کاری حیزبایەتی‌دا مامۆستای زانکۆشن، یان زۆر کەسمان هەن کاتێک بوونە پێشمەرگە کەلیمەیەک سەوادیان نەبووە، بەڵام بە هەوڵ‌و ماندووبوونی خۆیان نەک هەر خۆیان فێری خوێندنەوەو نووسین کردوە، بەڵکوو تا ئاستی رێبەریش چوون. هیوادارم ئەو لاوانەی دێنە نێو ریزەکانی حیزبی دێمۆکڕاتەوەو دەبنە پێشمەرگە، زوو هەست بەو فەراغە بکەن‌و بە فێربوون‌و فێرکردن ئەو بۆشاییە پڕ بکەنەوە، چونکە جیا لە قازانجی پێگەیاندنیان، مەجالی کەمتریش دێڵنەوە بۆ هێندێک شەڕە دندووکەی نێو حیزبی‌و جەنگی ئەعساب، کە ئاکامەکەی دەبێتە هۆی دڵگەرم بوونی زیاتر بە پێشمەرگایەتی‌و مانەوەی زیاتر!!!\nسەید گیان دوا وتەت وەک پێشمەرگەیەکی ئەو نیشتمانە چیە؟!\nهەروەک دەزانین کۆماری ئیسلامی ئێران لە سەرەتای هاتنە سەرکاریەوە لە هیچ جۆرە جینایەتێک بە نیسبەت گەلی کوردەوە دەستی نەپاراستوە. وەک بۆ هەموو لایەک ئاشکرایە بۆ کاری تیڕۆڕو ئاژاوەگێڕی لەنێو حیزبەکانی رۆژهەڵات‌دا تاکوو ئێستاشی لەگەڵ بێ غەیرە کوردێکی نەناردوە، چونکە بۆویی کورد لەنێوبردنە، مەسەلەن ئەگەر مۆرەی خۆی ناردو پێ‌یان نەزانی ئەوە مەئمووریەتی خۆی بەجێ دەگەیەنێ‌و پێشمەرگە لەنێو دەبەن، ئەگەریش پێ‌یان زانی بازەم هەر کورد لەنێو دەچێ، یانی بۆ کۆماری ئیسلامی گرینگ ئەوە نیە مۆرەی خۆی لەنێو دەچێ یان پێشمەرگە، چونکە هەردووک هەر کوردن‌و کورد لەنێو بچێ! جا ئێستا سیاسەتیشی بە قەولی خۆی گۆڕیوەو لە رێگای ئەنفالی سپی واتە بڵاوکردنەوەی مەوادی موخەدیرو نەخۆشی گەلێکی وەک ئایدزو....، لەنێو گەنجان‌دا بە تایبەت لە شارە کوردنشینەکان کار دەکا. وەک دەبینین ئاشپەزخانەی شیشەی لە شارە سەرسنوورەکان داناوەو سیخوڕەکانیشی خەریکی ئەو کارەن کە بەداخەوە هەر کوردن. بەو ئاکامە دەگەین کە کۆماری بەناو ئیسلامی بە هەموو بارێک هەر خەریکی تێوەگلانی گەنجانی کوردەو لەو رێگایەوە دەی هەوێ مێشکیان وەشواو شیرازەی بنەماڵەکان لێک هەڵ‌تەکێنێ، بە کوردی‌یەکەی کۆماری ئیسلامی بەو شێوەیە سەرمایەگوزاری لە کوردستان دەکا، سەرمایەگوزاری‌یەک کە لاوانی کورد لەنێو بەرێ نەک سەرمایەگوزاری دابین بوونی کار بۆ بژیوی خۆیان‌و بنەماڵەکانیان. بەداخەوە ئەو شێوە سیاسەت کردنەی لە پارچەکانی دیکەی کوردستانیش بە تایبەتی باشوور دەبینین. هەربۆیە داوا لە لاوانی نیشتمانەکەم دەکەم کە بە هیچ جۆر نەچنە ژێر باری سیاسەتەکانی کۆماری ئیسلامی‌و تەنانەت ئەو لاوانەش کە ئەگەر بە شێوەیەک لە شێوەکان تێوەگلاون، هەوڵی رزگاربوونیان بدەن‌و نەهێڵن لەوە زیاتر لەو باتڵاقەی کە بۆی ناونەوە، تێی بکەون. هەوڵ بدەن بچنە زانکۆکان‌و بخوێنن بە هیچ جۆر واز لە خوێندن نەهێنن. زۆر جار دەبیستینەوە کە دەگوترێ جا خوێندن بە کاری چ دێ ئەوە نیە ئەو هەموو خوێندەوارە مەدرەک باڵایە بێکارن. من دەڵێم نا، ئێوە بخوێنن، شەهادەی بەرز وەرگرن‌و بە مەدرەکی باڵاوە بچن کرێکاری بکەن، جا کە پرسیان بڵێن مەدرەکم لیسانس یان فەوقی لیسانسە و کرێکارم یان بێکار! دیارە ئەوەش هەر سیاسەتی خۆیەتی تاکوو لاوانی کورد نەچنە زانکۆکان‌و هەروا بە نەخوێندەواریان وەهێڵێ نەوەکا دەست بۆ کارێک بەرن، چونکە تەنیا چەکی زانستە چۆک بە دیکتاتۆڕان دادەداو وڵات بەرەوپێش دەبا.\nبە هیوای وەدیی‌هاتنی هەموو ئاوات‌و ئامانجە بەرزەکانی گەلەکەمان!\nهەر سەرکەوتوو بی!\nسپاس بۆ جەنابت‌و قەبووڵ کردنی ئەو دیمانەیە و سپاس بۆ وەڵامە بە هەست‌و بە پێزەکانت. هیوای شادی‌و تەمەن درێژی بۆ جەنابت‌و سەرجەم هاوسەنگەرانی ئازیزت.\nسازدانی دیمانە: ئازاد عەباسیان


2017 مايو : Hekar.net\nپایتەخیت ڕۆشنبیر لە ژێر هەژموونی ئیرهابی فکری!! کارزان سەباح هەورامی\nالكاتب admin on 31 مايو, 2017 · شاركنا الرأي\nکاتی خۆی گروپێک لە سلێمانی دەنگۆیەکیان بڵاو کردەوە کە گوایە هونەرمەندی تورک (ئیبراهیم ئەرکاڵ)گوتویەتی ئەگەر بم زانیایە کورد گوێ لە گۆرانی من دەگرن قەد گۆرانیم نەدەگوت، لەو کاتەوە ئیرهابی فکری لەسە ئەو هونەرمەندە فەقیرە دروت بوە، تاساڵی ٢٠١٠ لەگەڵ چەند پەرلەمانتارێکی گۆڕان کۆبوویەوە، لەو کۆبوونەوە بڕوای بە گۆران هێنا ئەوەی گوتراوە راست نەبووە. دواتر ئیبراهیم تاتلیسس، خرایە ژێر ئیرهابی فکری، ڕۆژ نەبوو هەزاران تۆمەتی بۆ دروست نەکرێت، ئەو کاتەی ئیبراهیم لەگەڵ د.رووشدی هاتنە وردستان و پرۆژەی عادل موتەحەیان کردەوە، ئیرهابی فکری بەجۆرێک زیاد بوو مەترسی کەوتە سەر ژیانی ئەو هونەرمەندەوە. هەمان گروپی سیاسی ئیرهاب فکر، لە ساڵی ٢٠٠٩ هونەرمەند عەزیز وەیسیان کردە ئامانج، تا ئەو کاتە لە سەیدسادق پەلاماری درا، مام ڕۆستەم کەسی یەکەمی نزیکی…\n١/ ٦روژى جيهانى مندالان .له دوابه دواى جه نگى جيهانى يه كه مه وه .بەیان دولەمەری\nكه به هه زاران منال بوونه سوته مه نى ئه م جه نگه جيهانيه كه ئافره تيكىى بويروخه باتكارى ئينگليزبه ناوى(ئيگلانتين جيب)له سالى 1919داهه لستابه پاراستنى مافه كانى ئه ومندالانه ى كه له جه نگه كه دابونته سوته مه نى .ئه م ئافره ته سه ره تاى كاره كه ى ئه وه بووله پيشانگاتايبه تيه كاندا وينه كانى روتى ولاوازى مندالانى نيشان ده دا.كه له م ريگايدابتوانيت لاينگيروپالپشتى بوخوى پيدابكات .به لام به داخه وه له جياتى پالپشتى ولايه نگيرى كردن له لايان خه لكه وه گالته يان پئ ده كردبه كاريكى ئابروبه ريان له قه له م ده داوه داواى ئه وه يان ده كردكه ئه م ئافره ته سه ره رائى كارى دلسوزى…\nپەیامی سەرۆكی هەرێمی كوردستان بەبۆنەی كۆچی دوایی مامۆستا عەزیز محەمەد\nبەناوی خودای بەخشندە و میهرەبان هەواڵی كۆچی دوایی تێكۆشەر و سیاسەتمەداری كوردستان مامۆستا عەزیز محەمەد زۆر خەمباری كردم. بەم بۆنە خەمناكەوە سەرەخۆشی لە خانەوادە و كەسوكاری بەڕێزیان و هەڤاڵ و دۆست و ئاشنایانی مامۆستای كۆچكردوو مامۆستا عەزیز محەمەد دەكەم. مامۆستا عەزیز محەمەد مرۆڤێكی تێكۆشەر و نیشتیمانپەروەرێكی مەزن و دۆستی نزیكی بارزانیی نەمر بوو. شوێندەستی مامۆستا عەزیز محەمەد لە قۆناغە جیاجیاكانی خەباتی گەلەكەمان دیارە. دۆستایەتیی و نزیكیی مامۆستا عەزیز محەمەد لەگەڵ بارزانیی نەمر ڕۆڵی هەبووە لە پەیوەندیی باشی نێوان پارتی دیموكراتی كوردستان و حزبی شیوعی لە شۆڕشی مەزنی ئەیلوول كە قۆناغێكی گرنگی مێژووی گەلەكەمانە، بە تایبەت ڕێكخستنەوەی سیاسی حزبی شیوعی و پێشمەرگەكانی حزبی شیوعی لە چوارچێوەی شۆڕشی مەزنی ئەیلوول بە ڕابەرایەتیی بارزانیی نەمر و هەروەها…\nلە گەرمەى ڕووداوەکانى ڕوژهەلاتى ناوەراستدا ، هەرێمى کوردستان وەک ئەکتەرێکى کارا لە بەرچاوگیراوە /عارف رووشدی\nلە گەرمەى ڕووداوەکانى ڕوژهەلاتى ناوەراستدا ، هەرێمى کوردستان وەک ئەکتەرێکى کارا لە بەرچاوگیراوە ، هەموو لایەنەکان ئەوانەى ئیمرو دەسەلاتى جیهانیان بەدەستە ، گەیشتونەتە ئەو باوەرە ، کە چیتر نەخشەى سەردەمى (سایکس -پیکو) دەرفەتى ژیانى لە بەردەمدا نەماوە ، بەڵکو سەرچاوەى ناسەقامگیریی و هوکارى سەرەکى کێشەى گەلانى ناوچەکەیە ، دەسەڵاتە نەریتییەکانى ڕوژهەلات تواناى پێشکەوتنیان نییە و خاوەن بیرى تەسک و خو سەپێنەرن ، بویە مانەوەى ئەم نەخشەیە هەڕەشەیەکى گەورەیە بو سەر بەرژەوەندییەکانى ولاتە زلهێزەکان، هەرێمى کوردستان وێستگەیەکى زور گرنگە بو راگرتنى هاوسەنگى جیوپلەتیکى و پاراستنى بەرژەوندە هاوبەشەکان . وەک بەڵگە و نمونە بو ئەم بوچونەم : هەر ئەمرو سێ ڕووداوى گرنگ لە ئارادان : یەکەمیان : پێشوازیکردنى بەرپرسی هیزەکانى هاوپەیمانى نێودەوڵەتى لە عیراق و سوریا لە…


کۆھێ ھۆریکۆشی - ویکیپیدیا، ئینسایکڵۆپیدیای ئازاد\nوێنەکێشی مانگای ژاپۆنی کە بەھۆی ئەکادیمییەکەم بۆ پاڵەوانان ناسراوەداڕێژە:SHORTDESC:وێنەکێشی مانگای ژاپۆنی کە بەھۆی ئەکادیمییەکەم بۆ پاڵەوانان ناسراوە\n(١٩٨٦-١١-٢٠) ٢٠ی تشرینی دووەمی ١٩٨٦ (تەمەن ٣٤ )\nباخچەی ئاژەڵانی ئۆماگادۆکی\nخەڵاتی ھارڤی (٢٠١٩)\nکۆھێ ھۆریکۆشی (堀越 耕平، Horikoshi Kōhei، لەدایکبووی ٢٠ی تشرینی دووەمی ١٩٨٦) وێنەکێشێکی مانگای ژاپۆنییە کە بە دروستکردنی زنجیرە شۆنن مانگاکانی باخچەی ئاژەڵانی ئۆماگادۆکی، باروجی و ئەکادیمییەکەم بۆ پاڵەوانان ناسراوە، کە ھەموویان لە ھەفتانەی شۆنن جەمپدا زنجیرەدار کراون. ھۆریکۆشی لە دواناوەندی تۆھۆ و زانکۆی ھونەری ناگۆیا خوێندوویەتی و خەڵکی پارێزگای ئایچییە. یاریدەدەری پێشووی یاسوکی تاناکا بوو، کە نووسەی زنجیرە مانگاکانی ھیتۆمی نۆ کاتۆبلێپاس و کاگیجین بوو.\nمانگا دڵخوازەکانی ھۆریکۆشی بریتین لە ناروتۆ، کاتیکیۆ ھیتمان ڕیبۆرن!، وەن پیس، ئاکیرا، تێکۆنکینکریت، و بۆیس ئۆن دە ڕەن. ھۆریکۆشی ھەروەھا ھەواداری کۆمیکە سووپەرھیرۆ ئەمریکییەکانە، بە تایبەتی کۆمیکەکانی ماڕڤڵ.\n٢ خەڵات و پاڵاوتنەکان\n٢٠٠٧ ئاکامارو جەمپ وەن شۆت \n٢٠٠٨ ئاکامارو جەمپ وەن شۆت \n٢٠١٠–١١ شوێشا مانگا\n٢٠١٢ شوێشا (ژاپۆنی)\nڤیز میدیا (ئینگلیزی) مانگا\n٢٠١٤–ئێستا شوێشا (ژاپۆنی)\n٢٠١٥ ٨ەم مانگا تایشۆ مانگا ئەکادیمییەکەم بۆ پاڵەوانان پاڵێوراو\n٢٠١٦ ٤٠ەم خەڵاتی مانگای کۆدانشا باشترین شۆنن مانگا ئەکادیمییەکەم بۆ پاڵەوانان پاڵێوراو\n٢٠١٧ ٤٤ەم فێستیڤاڵی نێودەوڵەتیی کۆمیکی ئانگۆلم باشترین کۆمیکی گەنجان ئەکادیمییەکەم بۆ پاڵەوانان پاڵێوراو\n٢٠١٧ ٣یەم خەڵاتی سوگۆی ژاپۆن مانگا ئەکادیمییەکەم بۆ پاڵەوانان براوە\n٢٠١٨ ٣٠ەم خەڵاتی ھارڤی باشترین مانگا ئەکادیمییەکەم بۆ پاڵەوانان پاڵێوراو\n٢٠١٩ ٣١ەم خەڵاتی ھارڤی باشترین مانگا ئەکادیمییەکەم بۆ پاڵەوانان براوە\n^ "漫画家になりたい！". Tokai Television Broadcasting Co. , Ltd. Archived from the original on 10 September 2012. Retrieved 10 September 2012. Archived ١٠ی ئەیلوولی ٢٠١٢, لە وەیبەک مەشین.\n^ Yamazaki, Geigan (2016-06-19). "堀越耕平『僕のヒーローアカデミア』インタビュー 師弟関係の描写はあの映画からの影響大!! そして今後の展開でデクたちの"アレ"が変わる……!?" [Kohei Horikoshi "My Hero Academia" Interview: Influences and future development]. Kono Manga (بە ژاپۆنی). Takarajimasha. Retrieved 2018-10-25.\n^ ھەڵەی ژێدەرەکان: تاگی <ref> ھەڵە؛ ھیچ دەقێک بۆ ژێدەری madb نەدراوە\n^ "Akamaru Jump – Summer 2007 Issue". Comic Vine. 2007-09-25. Retrieved 2018-10-13.\n^ "Akamaru Jump – Winter 2008 Issue". Comic Vine. 2008-02-25. Retrieved 2018-10-13.\n^ "Akamaru Jump – Summer 2008 Issue". Comic Vine. 2008-09-25. Retrieved 2018-10-13.\n^ Loo, Egan (2015-01-18). "8th Manga Taisho Awards nominates 14 titles". Anime News Network. Retrieved 2018-09-21.\n^ Nelkin, Sarah (2016-04-04). "40th Annual Kodansha Manga Awards' nominees announced". Anime News Network. Retrieved 2018-09-21.\n^ "Sélection Jeunesse 2017" [Youth Selection 2017]. Angoulême International Comics Festival (بە French). 2016-12-18. Retrieved 2018-09-21. ڕاگرتنی CS1: زمانی نەناسراو (link)\n^ "'Re:Zero' and Makoto Shinkai's 'Your Name. : A Novel' win awards at Sugoi Japan 2017". Anime News Network. 2017-03-18. Retrieved 2018-09-21.\n^ "The Harvey Awards Reveal Nominees for 2018". The Harvey Awards. 2018-08-09. Archived from the original on ١٤ی حوزەیرانی ٢٠٢٠. Retrieved 2018-09-02. Check date values in: |archivedate= (help) Archived ١٤ی حوزەیرانی ٢٠٢٠, لە وەیبەک مەشین.\n^ McMillan, Graeme (2019-10-04). "2019 Harvey Award Winners Announced at New York Comic Con". The Hollywood Reporter. Retrieved 2019-10-04.\nکۆھێ ھۆریکۆشی لە بنکەدراوەی ئینتەرنێتیی فیلمەکان\nکۆھێ ھۆریکۆشی لە توویتەر (بە ژاپۆنی)\nBNF: cb16790140k (data)\nوەرگیراو لە «https://ckb.wikipedia.org/w/index.php?title=کۆھێ_ھۆریکۆشی&oldid=844994»\nئەم پەڕەیە دواجار لە ٢٠:١٠ی ٢٢ی ئەیلوولی ٢٠٢١ نوێ کراوەتەوە.


ئەردۆغان ھێرشێکی توند دەکاتە سەر یوفا | KurdGoal\nئایار 27, 2020 3:35 AIM:\nئەردۆغان ھێرشێکی توند دەکاتە سەر یوفا\nرەجەب تەیب ئەردۆغان سەرۆکی تورکیا ھێرش دەکاتە سەر یوفا دوای ئەوەی یاریزانانی ھەڵبژاردەی تورکیا لەیارییەکی پاڵاوتنی یۆرۆ سڵاوی سەربازییان ئەنجامدا.\nلەمبارەیەوە ئەردۆغان لە لێدوانێکی رۆژنامەوانیدا گووتی” تورکیا ھەموو ھەڵوێستێکی سیاسی و تایفی فیدڕاسیۆنی تۆپی پێی ئەوروپا دژ بە ھەڵبژاردەی وڵاتەکەی رەت دەکاتەوە”.\nئەردۆغان زیاتر دەڵێت” ئەگەر ھەر بابەتێک پەیوەندی بە تورکیا و وەرزشوانانی ھەبێت، ئەوە پێویستە ھەڵوێستەکانی یوفا بگۆڕدرێن، ناکرێت لەرێگەی وەرزشەوە بڕیاڕی ھەڵە بدرێت، چونکە ئەم وەرزشوانانە نوێنەری وڵاتێکن، بێگومان ھەر بڕیارێک بدرێت دژی ئێمە دەرئەنجامی کارە سەربازییەکانمانە لە سوریا”.\nSoccer Football – Champions League – FC Barcelona Training – Ciutat Esportiva Joan Gamper, Barcelona, Spain – October 1, 2019 Barcelona’s Antoine Griezmann, Lionel Messi and team mates during training REUTERS/Albert Gea\nئەمەو یوفا بڕیاری داوە لێکۆلینەوە لەبارەی ئەنجامدانی سڵاوی سەربازی لەلایەن بەشێک لە یاریزانانی تورکیاوە دەکات، دوای ئەوەی لەیاری بەرامبەر بە ئەلبانیا جینک تۆسۆن گۆڵێک تۆمار دەکات و ئەم کارە ئەنجام دەدات.\n::: ھەڵبژاردەی تورکیا\nPrevپێشترکێشەی نێوان مێسی و گریزمان زیاتر تەشەنە دەکات\nدواترڤیدیۆ: ئەندرێ گۆمێز دەرکەوتەوە و پەیامێکی بڵاوکردەوەNext


دەس پێ بوونی هەنگاوی سێهەم، کاردانەوەی ئێرانە بەرامبەر بە لە قیسپ دانی هەلەکان لەلایان ئەورووپاوە - SAHAR KURDISH (Sorani)\nدەس پێ بوونی هەنگاوی سێهەم، کاردانەوەی ئێرانە بەرامبەر بە لە قیسپ دانی هەلەکان لەلایان ئەورووپاوە\nئه‌یلوول 07, 2019 00:08 Asia/Tehran\nسەرۆک کۆماری ئیسلامیی ئێران هاوکات لەگەڵ دەرکردنی فەرمانی بەڕێوە چوونی هەنگاوی سێهەمی کەم کردنەوەی بەڵێنە بەرجامییەکانی ئێران لە 6ی سێپتەمبەری 2019دا، گوتی: دەرفەتێکی 60 ڕۆژەی دیکە لە بەردەم ئەورووپیەکانە و هەرکات بگەڕێنەوە سەر بەڵێنەکانیان، ئێرانیش گەڕانەوەی بۆ دەبێت.\nحەسەن ڕوحانی گوتیشی: لە چوارچێوەی هەنگاوی سێهەمدا، ڕێکخراوی وزەی ناڤۆکیی ئێران، هەموو بەڵێنە بەرجامیەکان لە بواری لێکۆڵینەوە و گەشە پێدان وەلا دەنێت و قۆناغی لێکۆڵینەوە و گەشەپێدان لە پەیوەندی لەگەڵ هەموو جۆرە سانتریفیووژێکی نوێ و بابەتەکانی هاوپەیوەند بە پیتاندن بە خێرایێکی زیاترەوە بەڕێوە دەبات.\nهەنگاوی یەکەم و دووەمی ئێران ئاست و ڕادە پیتاندنی یۆرانیۆمی دیاریکراوی لە بەرجامدا گۆڕی. بڕگەکانی 26 و 36ی بەرجام ڕێگە دەدات بێتوو هەر وڵاتێک خەمساردی بکات لە بەڕێوە بردنی بەڵێنەکانی، لایەنی بەرامبەر بتوانێ ئاستی بەڵێنەکانی هاوسەنگ لەگەڵ ڕەوشەکە دابەزێنێت.\nسەرۆک کۆماری ئێران لە حاڵێکدا فەرمانی بەردەوامی ڕەوتی کەم کردنەوەی بەڵێنە بەرجامییەکانی دەرکردووە کە لە دوو مانگی ڕابردوودا فەڕەنسا هەوڵێکی زۆری دا بە گەڵاڵە و پلانی جۆربەجۆر ئێران ڕازی بکات کە هەنگاوی سێهەم هەڵنەگرێت.\nهەوڵەکانی سەرۆک کۆماری فەڕەنسا لە بەر دوو هۆکار نەبووە هۆی ڕەزامەندیی ئێران. یەکەم ئەوەی کە ئەورووپیەکان هەروا بەردەوام هیچ ویستێکی ڕاستەقینەیان لە پێناو بەڕێوەبردنی بەرجام لە خۆوە پیشان نەدا و ئامادە نین هیچ جۆرە مەترسی و ڕیسکێک بکەن. دووەم ئەوەی کە پێشنیازەکانی فەڕەنسا لەوانە وەگەڕ خستنی هێڵێکی ئیعتیباری و دراڤی بە بایەخی 15 ملیارد دٶڵار بۆ ڕزگار کردنی بەرجام، بە هیچ لەونێک لەگەڵ 11 بەڵێنەکانی ئەورووپیەکان یەک ناگرنەوە.\nهەر لەم پەیوەندیەدا محەمەد جەواد زەریف وەزیری دەرەوەی ئێران گوتی: ئەورووپا هیچ کات ئامادە نەبووە هیچ جۆرە مەترسی و ڕیسکێک بکات لە پێناو پاراستنی بەرجامدا.\nمحەمەد جەواد زەریف - وەزیری دەرەوەی ئێران\nئەمە و نەگونجاو بوونی پێشنیازی فەڕەنسیەکان لەگەڵ ئاستی بەڵێنە بەرجامیەکانی ئەورووپا پیشان دەدات لایەنی ئەورووپی پاش چووە دەری ئەمریکا لەم ڕێککەوتنە چەند لایەنەیە، پێی ناکرێ یاخود ڕێگەی ئەوەی پێ نادرێت لەم هەلومەرجەی ئێستا بێتە دەر و خۆی ڕزگار بکات.\nڕادەربڕینەکانی "ژان ئیڤ لۆدریان"ی وەزیری دەرەوەی فەڕەنسا لەمەڕ ئەوەی کە جێبەجێ بوونی هێڵی دراڤی 15 ملیارد دۆڵاری بەستراوەتەوە بە ئیزن و مۆڵەتی حکوومەتی ئەمریکا، خۆی سەلمێنەری بێدەسەڵاتی ئەورووپایە لە بەرامبەر ئەمریکادا.\nژان ئیڤ لۆدریان - وەزیری دەرەوەی فەڕەنسا\nگۆڕینی ئاست و ڕادەی پیتاندنی یۆرانیۆم لە بەرجام و ئێستاش وەلانانی پلانی کاتبەندی و بەرتەسکی لە بواری پەرەپێدان و پێشڤەچوونی ئاشتیخوازانەی ناڤۆکی، بە مانای هەڵسووکەوتی ئێرانە لەچەشنی ئەورووپیەکان لە بەرامبەر بەرجامدا. چوونکە بەردەوامی ڕێککەوتنی چەند لایەنەی بەرجام لە گرێوی جێبەجێ کرانی بەڵێنەکانی هەموو لایەنەکانە.


ڕاپه‌ڕین وسته‌مى ئاوه‌دانى ونادادپه‌روه‌رى ونایه‌كسانى له‌جێبه‌جێكردنى پرۆژه‌خزمه‌تگوزارییه‌كاندا\nده‌ستكه‌وته‌كانى ڕاپه‌ڕین وسته‌مى ئاوه‌دانى ونادادپه‌روه‌رى ونایه‌كسانى له‌جێبه‌جێكردنى پرۆژه‌خزمه‌تگوزارییه‌كاندا ، له‌په‌راوێزى په‌یامه‌كه‌ى هاوسه‌رۆكى یه‌كێتى نیشتمانى كوردستان , بۆیادى (30) ساڵه‌ى ڕاپه‌ڕین .\nڕاپه‌ڕین لوتكه‌ى ووشیارى خه‌ڵكى قاره‌مانى گه‌لى كوردستان وشێوازێكى نوێى خه‌بات و قۆناغێكى نوێَى شۆڕش وده‌ستكه‌وتێكى گه‌وره‌ى هێزى به‌هێزو ڕابوون وته‌قینه‌وه‌ى ڕق وتوڕه‌یی داخ له‌دڵى یه‌كده‌ست ویه‌كهه‌ڵوێستى ده‌سته‌جه‌معى و ڕه‌تكردنه‌وه‌ى سته‌م وداگیركارى بوو .\nگومانى تێدانى یه كاتێك لاپه‌ڕه‌كانى تۆمارى مێژووى تا ئاستێكى نزیك له‌ئێستاى واده‌ى ڕاپه‌ڕینى ئازارى ساڵى (1991) هه‌ڵده‌ینه‌وه ، ئه‌و ڕاستى یه‌مان بۆ ده‌سه‌لمێ كه سه‌ركردایه‌تیكردنى ڕاسته‌وخۆو داڕێژه‌رى نه‌خشه ڕێگاى ڕاپه‌ڕین ، له‌لایه‌ن یه‌كێتى نیشتمانى كوردستان وبه‌سه‌رپه‌رشتى هه‌ردوو هه‌ڤاڵى كۆكردو ڕه‌وانشادان (مام جه‌لال و نه‌وشیروان مسته‌فا) وبه‌هاوبه‌شى سه‌ركرده‌و هاوڕێ وهاوخه‌باته كۆچكردو وفه‌رمانده و پێشمه‌رگه شه‌هیده نه‌مره‌كانیان شانبه‌شانى خه‌ڵكى قاره‌مانى راِپه‌ڕینخوازانى گه‌له‌كه‌مان له‌سه‌رجه‌م شاروشارۆچكه‌كاندا به‌ڕێوه‌چوو .\nهه‌ر بۆیه له په‌راوێزى په‌یامه‌كه‌ى هه‌ڤاڵ( لاهور شێخ جه‌نگى ) هاوسه‌رۆكى یه‌كێتى نیشتمانى كوردستان كه‌بۆ ساڵیادى ڕاپه‌ڕینى ئازارى ساڵى 1991 ئاڕاسته‌ى گه‌لى كوردستانى كرد ، به‌تایبه‌ت له‌و به‌شه‌ى په‌یامه‌كه‌یدا كه‌ئاماژه‌به وه‌فادارى به‌رامبه‌ر یاده‌وه‌رییه پیرۆزه‌كان ده‌داو ده‌ڵێ ( له‌وه‌ش گرنگتر ئه‌وه‌یه ، له‌یادمان بێت كه‌خه‌ڵكى كوردستان به‌یاده‌وه‌رى ناژى ، به‌ڵكو كۆمه‌ڵانى خه‌ڵكى كوردستان داواكاری ئێستایه‌كى ئازادو خزمه‌تگوزار ، ژیانێكى شایسته‌و ئاینده‌یه‌كى باشترن ) ، هه‌ڤاڵ هاوسه‌رۆك وه‌ك سه‌ركرده‌یه‌كى ئه‌مڕۆى قۆناغى نوێى شارستانى ، په‌رله‌مانى وحوكمڕانى ، به‌سود وه‌رگرتن له ئه‌زمون وشاره‌زایی هاوڕێبازه‌كانى دوێنێى خه‌باتى شاخ ، له‌پێناو گه‌یشتن به‌ئامانجه‌كانى ڕاپه‌ڕین وبه‌دیهێنانى دادپه‌روه‌رى بۆ گه‌ل وده‌سته‌به‌رى نیشتمانێكى ئازاد ، به‌تایبه‌ت بۆ نه‌وه‌كانى ئه‌مڕۆى ده‌رچووى په‌یمانگا سیاسى وبیرمه‌ندیى ودانایى و خوێندنگه‌ى پێگه‌یاندنى كاره‌كته‌رى سه‌ركرده‌ى لێهاتوو وفێربوونى شۆڕشگێڕى و كوردایه‌تى یه‌كه‌ى كۆچكردو (مام جه‌لال) ، له‌گه‌ڵ پیاداچوونه‌وه به وانه گرنگه‌كانى خه‌باتى قۆناغه‌كانى پێش خۆی ، ئاوێته به‌سوود وه‌رگرتن له‌ته‌كنه‌لۆژیاو پێشكه‌وتنه‌كانى سه‌رده‌م وگه‌یاندن و خێرا بڵاوبونه‌وه‌و فراوانبونى بازنه‌ى زانست وزانیارییه‌كان ، وه‌ك سه‌ركرده‌یه‌ك كه‌بتوانێ ڕۆڵى گه‌وره‌و كاریگه‌رله‌بوارى جڵه‌وگیرى وله‌پێناو پارێزگاریكردن له‌به‌رژه‌وه‌ندى یه باڵاكانى نیشتمان بگێڕێ ، له‌باره‌ى پرسى ڕاستكردنه‌وه‌ى هه‌ڵه‌سیاسی یه‌كانى ڕابردوو ، پاراستنى ده‌ستكه‌وته‌كانى ڕاپه‌ڕین ودڵنیاكردنه‌وه‌ى گه‌له‌كه‌مان له‌مه‌ڕ سه‌روه‌رى یاسا ، یه‌كسان بوونى ته‌واوى تاكه‌كانى كۆمه‌ڵگا به‌بێ جیاوازى بیروڕاى سیاسى وئاینى ونه‌ته‌وه‌و ڕه‌گه‌زله‌به‌رامبه‌ر یاساو ڕێگرى وبه‌گژاچوونه‌وه‌ى پێشێلكارانى بنه‌ماكانى یاساوخستنه‌گه‌ڕى هه‌موو تواناكان له‌پێناو ده‌سته‌به‌ركردنى ئارامى وكه‌شى له‌بارو ژیانێكى ئاسوده‌و دابینكردنى مووچه‌و به‌رگریكردن له‌ماف وقووتى خه‌ڵك وڕێك كردنه‌وه‌ى بارى لارى ئابورى وچاكتركردنى حاڵوگوزه‌رانى ناهه‌موارى هاووڵاتیانى گیرفان به‌تاڵ ، هه‌وڵدان بۆ به‌ڕێكردنى ئه‌و قۆناغه نه‌خوازراوه‌و به‌خشینى كۆمه‌ك وهاوكارى وده‌ستگیرۆیى خه‌ڵكى كه‌مده‌رامه‌ت وزه‌حه‌تكێش له‌ڕێى ده‌زگاى مرۆیی مام ، هه‌روه‌ك به پشت به‌ستن به پرانسیپ وپه‌یڕه‌وو به‌رنامه سیاسى یه‌كانى خۆی وهه‌ڤاڵه‌كانى به‌مه‌به‌ستى واڵاكردنى ده‌روازه‌ى بوژاندنه‌وه‌ى ئابورییه‌كى شایسته كه‌له‌گه‌ڵ خه‌بات وقوربانیدانى گه‌له‌كه‌ماندا هاوته‌ریب بن ودۆزینه‌وه‌ى هه‌لى كار بۆ گه‌نجان وبه‌گه‌ڕخستنى بازاڕو بوژاندنه‌وه‌ى چالاكی یه‌ئابورییه‌كان .\nبه‌پێچه‌وانه‌شه‌وه خستنه گه‌ڕى ته‌واوى تواناكان بۆ دانانى به‌ربه‌ست وڕاگرتن وئیفلیجكردنى هه‌وڵه‌كانى ئه‌و كه‌مینه مشه‌خۆره‌ى كه بوونه‌ته هۆكارى سه‌ره‌كى قۆرخكارى وله‌كه‌داركردنى ده‌ستكه‌وته‌كانى ڕاپه‌ڕین وداڕێژه‌رانى پلانى ئاڕاسته‌كردنى هه‌رێمه‌كه‌مانن ڕووه‌و هه‌ڵدێرو سه‌رقاڵى نۆكه‌رایه‌تیكردنن بۆ داگیركه‌ران ودوژمنانى گه‌له‌كه‌مان ، له‌به‌رنامه‌ى كاره‌كانیدا ڕووبه‌رى به‌رفراوانى بۆته‌رخانكراوه .\nهه‌روه‌ك ناوه‌ڕۆكى په‌یامه‌كه‌ى ئاماژه‌یه‌كى ڕوونه بۆ ده‌ستهه‌ڵگرتن له‌سیاسه‌تى نادادپه‌روه‌رى ونادروستى (سته‌مى ئاوه‌دانى) ونایه‌كسانى له‌دابه‌شكردنى پشكى به‌ركه‌وته‌ى پرۆژه‌خزمه‌تگوزارییه‌كان كه به‌ڕوونى له‌به‌شێكى ڕووبه‌ر فراوانى هه‌رێمه‌كه‌ماندا به‌دیده‌كرێت .\nده‌رئه‌نجام له‌م مۆدێله نوێ یه‌ى شێوازى به‌ڕێوه‌بردن وسه‌ركردایه‌تیكردنى حزبی شه‌هیدان وشۆڕشگێڕى سه‌رگۆڕه‌پانى خه‌بات وتێكۆشانى دوێنێ وئه‌مڕۆ سبه‌ى ، ئه‌وه‌مان بۆ ڕوونده‌بێته‌وه ، كه‌هه‌فاڵان هاوسه‌رۆكان به‌پشت به‌ستن به‌جه‌ماوه‌رو یه‌كێتى یه دڵسۆزه‌كانى نێو ماڵه كۆكراوه‌كه‌ى مامى گه‌وره‌مان ، توانیویانه له‌گه‌ڵ گۆڕانكارییه خێراكانى ئه‌م سه‌رده‌مى نوێخوازى ونوێبونه‌وه‌دا بۆ پاراستنى ده‌ستكه‌وت وئامانجه‌كانى ڕاپه‌ڕین و داكۆكیكردن له مافه بنه‌ڕه‌تی یه‌كانى هاووڵاتیان به‌گشتى خۆبگونجێنن ویه‌ك بگرنه‌وه .


ئه‌ردۆغان پلانێكی بۆ گه‌ڕاندنه‌وه‌ی یه‌ك ملیۆن په‌نابه‌ری سووریی بۆ وڵاته‌كه‌یان راگه‌یاند\nئه‌نقه‌ره پڕۆژه‌یه‌ك بۆ ئه‌و مه‌به‌سته ئاماده ده‌كات و ده‌گه‌ڕێندرێنه‌وه ئه‌و ناوچانه‌ی له‌ژێر هه‌ژموونی توركیادان\nKurdistan24 هه‌ولێر 17:39 2022/05/03\nره‌جه‌ب ته‌یب ئه‌ردۆغان، سه‌رۆك كۆماری توركیا\nتورکیا ئه‌ردۆغان گه‌ڕاندنه‌وه‌ی په‌نابه‌رانی سووری ئاماده‌كردنی پڕۆژه\nره‌جه‌ب ته‌یب ئه‌ردۆغان، سه‌رۆك كۆماری توركیا رایگه‌یاند، ئه‌نقه‌ره پڕۆژه‌یه‌ك بۆ گه‌ڕاندنه‌وه‌ی ئاره‌زومه‌ندانه‌ی یه‌ك ملیۆن په‌نابه‌ری سووری بۆ وڵاته‌كه‌یان ئاماده ده‌كات.\nبه‌گوێره‌ی ئاژانسی هه‌واڵی ئه‌نادۆڵی توركی، ئه‌م گوتانه‌ی ئه‌ردۆغان له میانه‌ی په‌یامێكی ڤیدیۆییدا له رێوڕه‌سمی راده‌ستكردنی ژماره‌یه‌ك خانوو له ئیدلب هاتوون، كه سلێمان سۆیلۆ، وه‌زیری ناوخۆی توركیا تێیدا به‌شدار بوو.\nسه‌رۆكی توركیا ئاماژه‌ی به‌وه‌دا، "له ساڵی 2016ـه‌وه تا ئێستا، نزیكه‌ی 500 هه‌زار په‌نابه‌ری سووری به هاوكاری توركیا گه‌ڕاونه‌ته‌وه ناوچه ئارامه‌كانیان".\nگوتیشی: ئێستا ئاماده‌كاری بۆ پڕۆژه‌یه‌كی نوێ ده‌كه‌ین، بۆ ئه‌وه‌ی زه‌مینه‌سازی بۆ گه‌ڕاندنه‌وه‌ی ئاره‌زوومه‌ندانه‌ی یه‌ك ملیۆن په‌نابه‌ری سووری له توركیا بۆ وڵاته‌كه‌یان بكه‌ین".\nروونیشیكرده‌وه، "پڕۆژه‌كه به هاوكاری رێكخراویكانی كۆمه‌ڵگه‌ی مه‌ده‌نی توركی و نێوده‌وڵه‌تی جێبه‌جێ ده‌كرێت".\nسه‌رۆكی توركیا له درێژه‌ی په‌یامه ڤیدیۆییه‌كه‌دا گوتی: "پڕۆژه‌كه تا راده‌یه‌كی زۆر گشتگیره و له 13 ناوچه جێبه‌جێ ده‌كرێت، له سه‌رووی هه‌مووشیانه‌وه ناوچه‌كانی ئه‌عزاز، جه‌رابلس، باب، گرێ سپی و كۆبانێ و به هاوكاری له‌گه‌ڵ ئه‌نجومه‌نه خۆجێیه‌كانی ئه‌و ناوچانه ده‌بێت".\nجه‌ختیشیكرده‌وه، له چوارچێوه‌ی ئه‌و پڕۆژه‌یه‌دا دروستكردنی یه‌كه‌كانی خزمه‌تگوزار جۆراوجۆر هه‌ن، له‌وانه‌ش نه‌خۆشخانه و قوتابخانه.\nئه‌م گوتانه‌ی ئه‌ردۆغان له‌كاتێكدان، ده‌نگی ناڕه‌زایه‌تی حزبه به‌رهه‌ڵستكار و ئۆپۆزسیۆنه‌كانی توركیا بۆ دۆزینه‌وه‌ی چاره‌سه‌رێك بۆ رزگاربوون له كێشه‌ی په‌نابه‌ران، كه به فشارێكی گه‌وره بۆ سه‌ر ئابووری وڵاته‌كه‌یان ده‌زانن، له‌كاتێكدا توركیا خۆی له‌خۆیدا رووبه‌ڕووی هه‌ڵئاوسانێكی گه‌وره‌ی ئابووری بووه‌ته‌وه و به‌های دراوی ئه‌و وڵاته گه‌یشتووه‌ته نزمترین ئاستی 10 ساڵی رابردوو.\nبه‌گوێره‌ی لێدوانه فه‌رمییه‌كان، ئێستا له 4 ملیۆن په‌نابه‌ری سووری له توركیا هه‌ن، له‌گه‌ڵ نزیكبوونه‌وه‌ی هه‌ر هه‌ڵبژاردنێك له توركیا، پرسی په‌نابه‌ران وه‌ك كارتێكی سیاسی به‌كارده‌هێنرێت.\nته‌قینه‌وه شارێكی رووسیای هه‌ژاند\nهێزەکانی سەر بە تورکیا رەوانەی سنووری تەل رەفعەت دەکرێن